Wei Zhongxian – Sida Paling Jahat Dalam Sejarah China

Wei Zhongxian sering dianggap sebagai sida-sida yang paling berkuasa dan jahat dalam sejarah China. Dia memegang kuasa yang hampir setaraf dengan maharaja dan sesiapa sahaja yang menentangnya akan dihapuskan dengan kejam.

MENGAPA WEI ZHONGXIAN MENJADI SIDA-SIDA

Wei Zhongxian hidup pada tempoh antara kurun ke-16 dan kurun ke-17 Masihi, era di mana China sedang diperintah oleh Dinasti Ming. Beliau berkhidmat untuk Maharaja Tianqi, yang memerintah pada tahun 1620 hingga 1627 Masihi. Wei Zhongxian dianggap sebagai satu figura yang sangat berpengaruh dalam istana Ming hinggakan empayar tersebut sebenarnya diperintah oleh beliau.

Sebagai seorang sida-sida, Wei Zhongxian pertama sekali berkhidmat untuk Puan Wang, iaitu ibunda kepada Zhu Youjiao (yang kelak menjadi Maharaja Tianqi). Ketaatan Wei Zhongxian kepada putera muda itu membolehkan hubungan yang akrab terjalin di antara mereka berdua. Selain itu, Wei Zhongxian juga sempat berkenalan dengan seorang lagi individu yang mempunyai hubungan rapat dengan Zhu Youjiao, iaitu ibu asuhannya, Puan Ke.

Wei Zhongxian dilahirkan pada tahun 1568 di Suning (kini sebahagian dari Wilayah Hebei). Beliau mula menumpahkan khidmat di istana sebagai sida-sida setelah menyerahkan diri untuk dikembiri secara sukarela. Keputusan ini dibuat lantaran beliau berhadapan dengan kemuflisan akibat hutang yang ditanggungnya dari tabiatnya yang gemar berjudi.

Peluang untuk Wei Zhongxian mencampuri urusan negara secara lebih berkesan hadir pada bulan Oktober 1620. Maharaja Taichang mangkat secara tiba-tiba pada lewat September, selepas memerintah kurang dari sebulan. Lantaran itu, putera sulungnya, iaitu Zhu Youjiao pun menaiki takhta sebagai Maharaja Tianqi. Maharaja yang baru berusia 15 tahun ini kurang berminat dalam hal-ehwal pentadbiran empayar.

WEI ZHONGXIAN MULA MERAIH KUASA

Sebaliknya, beliau lebih gemar menghabiskan masa dalam kerja-kerja pertukangan. Malahan, catatan sejarah turut menyifatkan Maharaja Tianqi sebagai seorang yang buta huruf dan bersifat terlalu lemah serta tidak tetap pendirian. Sifat-sifat sebegini tidak memungkinkan beliau untuk menjadi seorang pemerintah yang cekap.

Kekurangan-kekurangan yang dimiliki oleh Maharaja Tianqi ini dimanfaatkan oleh Wei Zhongxian. Hubungan akrab di antara mereka berdua membolehkan sida-sida itu mengambil kesempatan di atas situasi ini, sekaligus menjadikannya sebagai pemerintah de facto.

Wei Zhongxian dilantik sebagai Pengarah Upacara Pemegang-Berus, serta Pesuruhjaya Tiga Perbendaharaan Dari Pendapatan Negara. Demi meneguhkan kedudukannya dalam istana, Wei Zhongxian membentuk satu kumpulan sida-sida istana. Di samping itu, beliau turut memberikan jawatan-jawatan penting kepada sida-sida yang dipercayainya.

KESAN KEKUASAAN WEI ZHONGXIAN

Wei Zhongxian juga melebarkan pengaruhnya dalam lingkungan pegawai dan menteri-menteri istana. Kebanyakan daripada mereka menumpahkan sokongan kepada beliau, sama ada kerana takut digugurkan jawatan atau kerana mengharapkan ganjaran.

Hanya sekumpulan kecil sahaja yang berani menentang Wei Zhongxian serta para pengikutnya. Kumpulan yang dikenali sebagai Kumpulan Donglin ini terdiri daripada para pegawai dan menteri Konfusian yang giat mempromosikan reformasi dalam kerajaan.

Wei Zhongxian menangani penentangan tersebut dengan menghapuskan kesemua ahli kumpulan itu, termasuklah para penyokong mereka di serata empayar. Salah satu institusi atau badan perundangan diraja yang membolehkan beliau melaksanakan hukuman ini adalah Ibu Pejabat Timur. Badan perundangan yang satu ini merupakan agensi polis rahsia merangkap agensi perisikan yang dikelolakan oleh sida-sida yang telah dikuasai oleh Wei Zhongxian sejak tahun 1623.

Lantaran itu, ramai menteri dibvnuh atau dilucutkan jawatan. Selain itu, kumpulan penentang ini juga diisytiharkan sebagai kumpulan haram dan akademi-akademi mereka ditutup. Apapun, sejumlah penentangan tetap diteruskan di beberapa tempat, di mana para pendokong kumpulan tersebut tidak mengambil peduli larangan Wei Zhongxian. Dalam beberapa keadaan, ada pula yang membvnuh pegawai algojo yang dihantar oleh Wei Zhongxian.

Dalam masa yang sama, terdapat suara-suara yang menyeru supaya sida-sida ini didakwa. Akhirnya, maharaja menjatuhkan hukuman buang negeri ke atas Wei Zhongxian, di mana beliau diusir ke Fengyang, Anhui. Dalam perjalanan ke Fengyang, maharaja diperingatkan bahawa Wei Zhongxian berkemungkinan cuba melakukan pemberontakan, justeru maharaja dinasihatkan agar menangkap sahaja Wei Zhongxian.

Pemerintahan Wei Zhongxian tidak berlangsung lama. Pada tahun 1627, Maharaja Tianqi mangkat dan takhta diambil oleh adiknya, Zhu Youjian yang memerintah sebagai Maharaja Chongzen. Walaupun Wei Zhongxian menghantar surat peletakan jawatannya secara rasmi, permohonan ini ditolak oleh maharaja.

Tatkala sida-sida itu menerima berita tentang arahan penangkapannya, beliau langsung sahaja membvnuh diri kerana enggan berhadapan dengan pendakwaan dan hukuman m4ti. Jasad Wei Zhongxian kemudiannya dik3rat-k3rat dan dipamerkan di kampung halamannya sebagai amaran dan peringatan.

TERJEMAHAN:

Wu Mingren. (15 Jun 2017). Wei Zhongxian: When China Yielded to the Terrifying Power of a Notorious Eunuch. Ancient Origins. https://www.ancient-origins.net/history-famous-people/wei-zhongxian-when-china-yielded-terrifying-power-notorious-eunuch-008245


Lozen – Pahlawan Wanita Apache Yang Gagah Dan Bijaksana

Lozen merupakan seorang pahlawan wanita dari kaum Chiricahua Apache (juga dikenali sebagai Members of Warm Spring Apache) yang hidup pada kurun ke-19. Selain daripada kegagahannya sebagai seorang pahlawan, Lozen juga menempa nama sebagai seorang ahli strategi ketenteraan yang cekap dan cukup mahir dalam bidang perubatan. Tambahan lagi, Lozen juga berperanan sebagai ketua kerohanian masyarakatnya dan menurut legenda, beliau memiliki keupayaan-keupayaan spiritual yang membolehkannya mengesan pergerakan musuh sekaligus membantunya mengatur strategi. Sebilangan pihak malah menggelarnya sebagai ‘Joan of Arc Apache’.

LOZEN – SATU GELARAN

Nama ‘Lozen’ hakikatnya adalah satu gelaran per4ng kaum Apache yang diberikan kepada seseorang yang mencuri sejumlah kuda semasa berper4ng. Dikatakan bahawa pada masa-masa kehidupan Lozen, ramai anggota masyarakat Apache menggunakan gelaran atau nama timangan dan jarang menggunakan nama sebenar. Hal ini kerana terdapat kepercayaan yang mengatakan bahawa dengan berbuat demikian, mereka dapat memelihara kuasa spiritual. Nama sebenar Lozen tidak lagi diketahui, setidak-tidaknya dalam lingkungan umum.

Lozen dilahirkan pada 1840an, mungkin sekitar pertengahan ataupun lewat dekad berkenaan. Tempat lahir Lozen dipercayai terletak di suatu lokasi di New Mexico / Arizona /Mexico Utara, yang pada waktu dahulu dipanggil sebagai Apaceria. Saudar Lozen sendiri merupakan ketua tentera Apache yang masyhur, bernama Victorio.

Sebagai gadis muda, Lozen dikatakan tidak berminat terhadap peranan-peranan tradisional yang dimainkan oleh kaum wanita puaknya, seperti kerja-kerja menguruskan rumah dan sebagainya. Sebaliknya, beliau lebih bersemangat untuk mempelajari seni mempertahankan diri dan menjalani kehidupan sebagai pahlawan. Dikatakan bahawa Lozen dilatih dalam bidang-bidang yang lasak seperti itu di bawah tunjuk ajar saudaranya sendiri, Victorio. Selain daripada seni bela diri, Lozen juga mempelajari ilmu perubatan sehingga beliau mampu berperanan tidak hanya sebagai seorang pahlawan, tetapi juga sebagai ahli perubatan.

KEUPAYAAN-KEUPAYAAN LOZEN

Menjelang usia 20 tahun, Lozen menjadi seorang yang mahir mencuri kuda sekaligus hal ini berkemungkinan menjadi faktor melekatnya gelaran ‘Lozen’ pada dirinya. Tambahan lagi, Lozen sangat mahir dalam menunggang kuda, menembak dan mengatur strategi. Beliau berper4ng di sisi saudaranya dan sering duduk di sebelahnya semasa berada dalam mesyuarat-mesyuarat penting. Victorio sering menyatakan bahawa Lozen adalah “tangan kanannya, gagah seperti lelaki, lebih berani berbanding kebanyakan lelaki dan licik dan menyusun strategi. Lozen adalah perisai bagi masyarakatnya.”

Lozen juga didakwa dikurniakan dengan keupayaan untuk mengesan pergerakan musuh-musuhnya. Menurut legenda, Lozen berupaya merenggangkan tangannya dengan telapak tangan menghadap ke langit. Kemudian, beliau akan mengikuti Matahari sambil memanjatkan doa kepada Ussen, si Dewata Pencipta Hidupan bagi kaum Apache. Kononnya, apabila Lozen merasakan denyutan pada tangannya dan apabila telapak tangannya menghitam, maka beliau akan dapat mengetahui daripada arah mana musuhnya akan datang. Dengan berbekalkan keupayaan ini, Lozen membantu masyarakatnya untuk mengelak daripada ditangkap oleh musuh.

MELARIKAN DIRI DARI KAWASAN SIMPAN SAN CARLOS

Apapun, pada tahun 1870, kaum Apache diusir dari tanah air mereka dan digiring agar menghuni kawasan simpan. Lozen dan masyarakatnya ditempatkan di Kawasan Simpan San Carlos, di mana pada tahun 1877, mereka mengambil keputusan untuk melarikan diri dari terus berada di situ, yang berkondisi sangat teruk.

Mereka berjaya kembali semula ke tanah air mereka, namun terpaksa berper4ng demi mempertahankan kemerdekaan. Dua tahun kemudian, mereka digiring sekali lagi ke sebuah kawasan simpan lain. Victorio, Lozen dan pahlawan-pahlawan Apache yang lain terus menentang pihak yang menindas mereka.

BERGABUNG KEKUATAN DENGAN GERONIMO

Pada tahun 1880, Victorio terkorb4n dalam sebuah pert3mpuran. Lozen dan sekumpulan kecil pahlawan Apache berhasrat untuk menuntut bela di atas kem4tian beliau. Lantas, mereka pun melancarkan serangan di seluruh New Mexico dan Arizona. Kemudian, Lozen dan pahlawan-pahlawannya bergabung kekuatan dengan Geronimo, seorang lagi ketua tentera Apache. Tatkala Geronimo menyerah diri kepada kekuatan Amerika pada tahun 1886, para pengikutnya, termasuklah Lozen diusir ke Florida dan seterusnya ke Alabama.

Kaum Apache tidak dapat membiasakan diri dengan keadaan cuaca di tanah baru yang dihuni oleh mereka. Lantaran itu, dikatakan bahawa ramai daripada mereka meninggal dunia akibat penyakit diftera (radang kerongkong) dan tuberkulosis (batuk kering). Lozen sendiri tidak terkecuali daripada menjadi mangsa serangan penyakit itu dan akibatnya, beliau meninggal dunia pada tahun 1889 akibat tuberkulosis. Dipercayai bahawa jasadnya disemadikan di Alabama, di sebuah kubur yang tidak bertanda.

TERJEMAHAN

Wu Mingren. (14 Mei 2016). Lozen: An Intelligent and Brave Apache Warrior Woman. Ancient Origins.
https://www.ancient-origins.net/history-famous-people/lozen-intelligent-and-brave-apache-warrior-women-005889


Vaksin Sebabkan Tubuh Badan Bermagnet?

Jeon So Min (Runningman Eps 357) boleh lekatkan sudu dekat dahi dia. Tak kan la ni pun sebab vaksin? Walaupun sains tentang magnetisme telah difahami oleh manusia sejak 150 tahun yang lalu, masih ada yang mempunyai salah faham tentangnya. Oleh itu, jom fahami tentang magnet dan menyelami persoalan tentang adakah manusia mempunyai daya kemagnetan setelah divaksin?

Pasti kita semua sudah biasa lihat magnet kekal, iaitu sejenis magnet yang menghasilkan medan magnetnya sendiri. Macam magnet yang kau lekat dekat fridge tu atau yang kau letak bawah meja sekolah, lepastu gerakkan spring pensel tekan Pilot untuk buat ‘magic’.

Tetapi, magnet kekal bukan lah satu-satunya cara bagaimana semua magnet itu sepatutnya berfungsi. Magnet kekal adalah salah satu jenis daripada pelbagai daya magnetisme yang kita tahu. Terdapat tiga jenis daya kemagnetan atau magnetisme yang patut kita tahu, iaitu:

– Diamagnetisme
– Paramagnetisme
– Feromagnetisme

Jadi apabila kita dedahkan medan magnet luaran ke mana-mana bahan atau jirim, kita akan dapat salah satu daripada tindak balas berikut:

Diamagnet:

Apabila didedahkan sesuatu bahan kepada medan magnet, bahan itu akan mempunyai daya kemagnetan lemah yang berLAWANan dengan medan magnet. Setelah bahan itu tidak lagi didedahkan kepada medan magnet, tiada lagi daya kemagnetan dan ia kembali kepada keadaan asalnya.

Paramagnet:

Apabila didedahkan sesuatu bahan kepada medan magnet, ia akan mempunyai daya kemagnetan lemah, tetapi mempunyai TARIKan ke arah medan magnet tersebut. Setelah tidak didedahkan kepada medan magnet, tiada lagi daya kemagnetan dan ia kembali kepada keadaan asalnya.

Feromagnet:

Apabila didedahkan sesuatu bahan feromagnet kepada medan magnet, ia akan mempunyai daya tarikan yang kuat dengan medan magnet. Setelah tidak lagi didedahkan dengan medan magnet, bahan feromagnet akan tetap mempunyai daya kemagnetan sama ada separa atau sepenuhnya.

Jadi daripada tiga tindak balas atau daya kemagnetan tersebut, hanya bahan bersifat feromagnet sahaja yang akan kekal mempunyai kemagnetannya tanpa didedahkan dengan medan magnet luaran. Oleh hal yang demikian, bila kita sebut tentang isu vaksin menyebabkan manusia mempunyai daya kemagnetannya sendiri, sama ada kekal atau tidak, sudah tentulah kita cakap tentang daya kemagnetan feromagnet kan?

Tapi adakah tubuh manusia ini terdiri daripada bahan feromagnet? Seperti yang kita semua sedia maklum, 60-65% daripada tubuh badan kita ini terdiri daripada air.

Kalau kau dedahkan air kepada magnet kekal, kau sendiri boleh tengok yang air itu tidak mempunyai sebarang tindak balas. Menjadi tanda bahawa, air bukanlah bahan feromagnet.

Malah air sebenarnya bersifat diamagnet. Dalam erti kata lain, ia akan menolak atau melawan medan magnet.

Seterusnya, molekul yang kedua paling banyak dalam tubuh manusia adalah lipid atau sebatian organik, misalnya lemak. Lemak disimpan tubuh untuk digunakan sebagai tenaga.

Lemak ini juga sifatnya bukanlah ferromagnet, tetapi boleh menjadi paramagnet dalam keadaan tertentu sahaja.

Terakhir sekali adalah protein. Secara umumnya protein bukan bahan feromagnet. Tetapi kajian pada tahun 2017 telah menemukan protein yang mempunyai sifat magnet.

Saintis menganggap bahawa protein bermagnet ini berfungsi bagi membolehkan haiwan mengesan medan magnet.

Oleh itu, sudah fahamkan bahawa ketiga-tiga komponen iaitu air, lemak dan protein membentuk kira-kira 95% daripada tubuh badan manusia dan juga haiwan.

Namun, majoritinya terdiri daripada air (60-65%) yang bersifat diamagnet, (MELAWAN) medan magnet.

Dah selesai tentang sama ada manusia bersifat feromagnet atau tidak. Jom tengok pula apa yang ada dalam vaksin.

Boleh ke bahan dalam vaksin membuatkan tubuh badan manusia mempunyai daya kemagnetannya sendiri?

Walaupun kaedah pembuatan atau bahan setiap vaksin ini sedikit berbeza, kesemuanya mempunyai satu persamaaan, iaitu tiada kesan (trace amount) bahan berikut:

– besi
– nikel
– kobalt
– litium
– nadir bumi
– cip mikro
– sim kad
– router wifi
– CDI Uma Racing

Bahan-bahan dalam vaksin yang adalah mRNA, virus tak aktif, lipid, garam, gula. Tiada satu pun daripada bahan membuat vaksin ini bersifat magnetik.

Boleh tengok bahan CoronaVac (Sinovac) ni.

Tapi macam mana boleh ada banyak video atau gambar magnet boleh melekat dekat kawasan yang dicucuk vaksin?

Pertama sekali kau perlu tahu bahawa, bukanlah waktu vaksinasi ni sahaja yang ada kewujudan fenomena “human magnet”.

Kalau masa membesar dulu pernah tonton Ripley’s Believe It or Not, banyak sangat kes macam ni. Tapi objek2 itu melekat bukan lah sebab depa ni bermagnet.

Tapi oleh sebab daya Van der Waals dan daya geseran.

Daya Van der Waals timbul apabila dua permukaan yang licin bertemu antara satu sama lain, kedua-duanya akan mempunyai daya tarikan yang lemah.

Ditambah pula dengan kehadiran sedikit lembapan atau sebum (minyak) pada kulit.

Dinamakan bersempena nama seorang ahli fizik dari Belanda iaitu, Johannes Diderik van der Waals.

Dalam erti kata lain, daya tarikan lemah di antara molekul-molekul yang bahagian hujung elektronegatif satu molekul, berorientasi ke arah hujung elektropositif molekul yang lain.

Dalam isu vaksin “bermagnet” ni, adalah interaksi Van der Waals antara permukaan kulit dengan magnet, besi, sudu dsb.

Daya Van der Waals ini juga tidak terhad kepada manusia sahaja. Terdapat pelbagai jenis haiwan atau serangga yang gunakan daya lemah ini untuk memanjat atau melekap pada permukaan yang licin.

Misalnya labah-labah. Bulu pada badan labah-labah umumnya diperbuat daripada chitin.

Dekat bahagian hujung kaki labah-labah, ada appendage yang dikenali sebagai pad skopula. Pad skpula ini mempunyai sejambak bulu halus yang membolehkannya memanjat & melekap pada permukaan licin dengan efisien.

Secara umumnya daya Van Der Waals ini lemah, tetapi sekiranya setiap satu daripada bulu labah-labah itu berinteraksi atau mempunyai daya tarikan dengan permukaan, bukan ke hal ini akan membuat daya tarikannya menjadi lebih kuat?


Unsur Politik Dalam Gurindam Dua Belas

Raja Ali Haji merupakan seorang tokoh yang masyhur dengan kebolehannya mengarang pelbagai kitab ilmu pengetahuan (1809-1972). Bahkan beliau merupakan seorang pujangga terakhir dalam peradaban Melayu lama.

“Pujangga adalah suatu tokoh seorang intelektual dalam dunia klasik: beliau bukan sahaja seorang penulis ataupun seorang sejarawan, tetapi seorang yang memberikan pendorongan intelektual kepada istana di mana beliau berkhidmat”.

(Hassan Sham, Puisi-Puisi Raja Ali Haji).

Raja Ali Haji memenuhi kuota takrifan pujangga dengan menghasilkan pelbagai karya yang luar biasa. Ini meliputi karya-karya berkisarkan sejarah, ketatanegaraan, tatabahasa (kamus) dan berbakat tinggi dalam penulisan puisi.

Pada tahun 1846, beliau mencipta “Gurindam Dua Belas” yang sarat dengan pelbagai nilai-nilai moral bahkan masih dikaji sehingga dewasa ini. Apa yang menariknya adalah, beliau merupakan sarjana Melayu pertama yang mendefinisikan “Gurindam” kepada dunia. Beliau menyatakan:

“Adapun gurindam itu iaitu perkataan yang bersajak juga pada akhir pasangannya tertapi sempurna perkataannya dengan syarat dan sajak yang kedua itu seperti jawab.”

Dalam erti kata yang mudah, gurindam terdiri dari dua baris yang berpasangan dan berima serta ideanya lengkap terzahir pada baris yang kedua. Menurut Abu Hassan, baris kedua gurindam adalah jawapan kepada baris pertama yang membezakannya dengan syair.

UNSUR POLITIK DALAM GURINDAM 12 (FASAL 11)

Jika kita telusuri, kita mendapati beberapa unsur politik diterapkan dalam lirik-lirik gurindam dua belas diantaranya:

“Hendaklah berjasa,
kepada yang sebangsa.”

Secara umumnya, dapat diketahui bahawa lirik tersebut menggariskan kepentingan setiap pihak yang  berada  dalam  komuniti sama ada rakyat atau pemimpin untuk  menabur  jasa  dan  kepada masyarakatnya.

Menurut Muhammad Lazim, dalam kerangka taat kepada pemerintah dan dan berwawasan untuk menabur jasa, rakyat  dan  para pemimpin seharusnya berfikiran kritis terhadap setiap polisi  kerajaan. Ini kerana sikap patuh tanpa bersikap  kritis  akan membawa kepada implikasi yang mendatar serta  tidak  menuju pencapaian yang mapan.

Apabila semua individu berfikiran kritis serta ghairah menyumbang kepada pembangunan bersama, maka barulah suatu komuniti akan seiring menuju kemajuan. Misalannya, Bandar Z ingin menjadikan bandarnya sebagai hub ilmu-ilmu agama, maka suatu polisi perlu diletakkan dan sekiranya terdapat kekurangan perlulah ditambah baik (setelah dipertimbangkan dan tidak melanggar mana-mana undang-undang yang lebih tinggi). Kemudian, barulah sumbangan-sumbangan jasa dapat dilaksanakan sama ada daripada para pemimpin dengan pelbagai kempen dan rakyat dengan menyokong atau memberi sumbangan dana. Barulah akan lahir masyarakat yang mempunyai wawasan yang sama.

Contoh kedua pula adalah terkait dengan keperluan akhlak dan nilai-nilai positif dalam diri pemimpin. Ini kerana tugas seorang pemimpin  merangkumi tanggungjawab yang bernafaskan amanah yang berat. Seorang Pemimpin itu  merupakan  panutan  kepada mereka yang  dipimpinnya.  Maju  mundurnya  suatu kelompok  masyarakat  banyak  bergantung kepada  akhlak  pemimpinnya. Oleh itulah, Raja Ali Haji menukilkan:

“Hendaklah jadi kepala,
buang perangai yang cela.”

Justeru kita dapat melihat betapa besarnya pemahaman Raja Ali Haji terhadap permasalahan politik ini. Barangkali pada firasat penulis, ini disebabkan kesedarannya terhadap sejarah-sejarah dan peristiwa-peristiwa yang ditulisnya. Misalnya:

“(Maka) pada suatu masa baginda beradu, maka datang orang persembahkan Nangka masak. Maka ditaruhkan oleh penghulu istana (kerana menantikan baginda itu jaga. Tiba-tiba datang bini Megat Seri Rama yang bunting, mengidam hendak makan Nangka, lalu dipintanya sehulas kepada penghulu istana itu). Maka penghulu istana mengambil sehulas, diberikan kepada bini Megat Seri Rama itu, maka ia pun baliklah.

Maka apabila baginda itu bangun, hendak santaplah akan Nangka itu, lalu dipersembahkan oleh penghulu istana itu kepada baginda. Maka kata penghulu istana kepada baginda ‘ada yang tidak baik tadi, patik berikan kepada bini Megat Seri Rama daripada terbuang sahaja’. Apabala ia mendengar/ sembah penghulu istana itu/ maka baginda pun murkalah, lalu disuruhnya panggil bini Megat Seri Rama itu lalu/dibelah/nya perutnya, dikeluarkan ananknya dari dalam perutnya itu.”

(Matheson Hooker, Tuhfat Al-Nafis, 46-47).

Kepentingan menghapuskan sikap-sikap keji ketika menjadi pemimpin adalah suatu yang fundamental kerana menjadi pemimpin bermakna menjadi ketua yang menjalankan fungsi sesebuah kerajaan. Sekiranya dihiasi kotoran-kotoran pada hati sudah tentulah membantutkan perkembangan negara bahkan terpalit kepada rakyatnya.

*Unsur politik dalam gurindam dua belas fasal ke-12 akan dibincangkan dalam artikel seterusnya.

RUJUKAN:

Abu Hassan Sham. Puisi-Puisi Raja Ali Haji. Kuala Lumpur : Dewan Bahasa dan Pustaka, 1993.

Muhammad Lazim, “Corak Pemikiran Politik Raja Ali Haji (1808-1873)”, Perada: Jurnal Studi Islam Kawasan Melayu 2(2), 2019. 153-174.

Virginia Matheson Hooker. Tuhfat Al-Nafis. Kuala Lumpur: Yayasan Karyawan dan DBP, 1998.

Zubir Idris, “Komunikasi Moral Lewat Gurindam Dua Belas Raja Ali Haji”, Jurnal Komunikasi 31(2), 2015. 601-616


Kisah 3 Orang Kaya Di Titanic

Pernah tak anda tonton sebuah ceramah daripada seorang agamawan? kononnya tiga orang ini dikatakan sasaran utama oleh sebuah pihak untuk dibvnuh di atas kapal Titanic? Kisah ini menceritakan apa yang terjadi pada tiga orang tersebut.

John Jacob Astor IV

John Jacob Astor IV merupakan cicit kepada John Jacob Astor. JJ Astor merupakan salah seorang ahli keluarga Astor, keluarga yang terkaya di Amerika pada ketika itu. Antara perniagaan keluarga Astor ialah perhotelan dan perniagaan kulit haiwan.

Astor menaiki Titanic untuk pulang semula ke Amerika bersama isteri yang baru dikahwininya, Madelein Force setelah berbulan madu di Eropah. Turut bersama Astor ialah pembantu peribadinya dan haiwan peliharaan mereka, Kitty.

Ketika malam kejadian, Astor menyiasat apa yang terjadi dan memaklumkan pada isterinya bahawa kapal telah berlanggar aisberg. Namun, setelah arahan untuk menyelamatkan diri diumumkan, Astor dan isteri segera ke gimnasium untuk berkumpul.

Astor turut menenangkan isterinya bahawa jaket keselamatan yang diberikan adalah selamat. Pada jam 1.45, Astor menghantar isterinya buat kali terakhir ke bot keselamatan #4. Setelah itu, Astor kelihatan tenang sambil menghisap cerut bersama penulis misteri, Jacques Futrelle. Astor m4ut bersama kapal itu walaupun beliau mempunyai peluang untuk menyelamatkan diri. Astor kali terakhir dilihat berpaut bersama William Thomas Stead.

May4tnya kemudian ditemui berdasarkan label yang terpampang di kotnya. Astor kemudiannya dimak4mkan di Perkub*ran Trinity Church, New York. Ironinya, Inkuiri Titanic diadakan di salah sebuah hotel milik Astor, Waldorf Astoria yang mana tapaknya kini berdirinya salah sebuah bangunan terkenal dunia, Empire State Building

Benjamin Guggeinheim

Benjamin Guggenheim merupakan individu kedua yang disebut-sebut sebagai sasaran untuk dibvnuh. Guggenheim berasal dari keluarga Guggeinheim yang terkenal di dalam industri perusahaan. Salah seorang anaknya, Peggy Guggeinheim merupakan seorang pereka fesyen dan pengumpul lukisan dan kini terdapat sebuah muzium di New York.

Guggenheim menaiki Titanic bersama perempuan simpanannya, Leontine Aubart yang merupakan penyanyi berbangsa Perancis. Ketika malam kejadian, Guggeinheim sedang tidur dan beliau tersedar setelah merasai sedikit gegaran.

Guggeinheim kemudian dimaklumkan oleh pembantunya, Victor Goglio bahawa beliau juga turut merasai gegaran serupa. Henry Etches, pelayan bilik tidur membantu Guggeinheim untuk menyiapkan diri. Guggeinheim juga sempat menghantar isteri dan pembantu isterinya menaiki bot keselamatan dan berkata di dalam bahasa Jerman “Semoga kita berjumpa lagi, Jangan risau, ini adalah kemalangan biasa”

Namun, apabila beliau menyedari keadaan memburuk, Guggeinheim pulang semula ke kabinnya dan memakai sut petang. Salah seorang saksi, Amelia Icard berkata Guggeinheim membantu para wanita untuk menaiki bot keselamatan. Guggeinheim juga turut berkata beliau memakai pakaian terbaik untuk m*ti sebagai seorang budiman.

Guggeinheim juga sempat meyampaikan pesanan kepada isterinya melalui Henry Samuel Etches. Beliau berkata Jika apa-apa terjadi pada dirinya, katakan saya telah menjalankan tanggungjawab saya sebagai lelaki budiman. Guggeinheim kali terakhir dilihat berada di foyer tangga utama sambil meminum secawan brandy bersama pembantunya.

Isidor Strauss
Isidor Strauss merupakan individu terakhir yang didakwa sebagai sasaran. Isidor merupakan bekas Ahli Dewan Perwakilan New York pada 1894 hingga 1895. Beliau juga merupakan salah seorang pengasas syarikat Macy.

Isidor menaiki Titanic bersama isterinya Ida setelah bercuti musim sejuk di Cape Martin, Perancis. Di atas Titanic, Isidor banyak menghabiskan masanya membaca buku di perpustakaan kapal.

Pada malam kejadian, Isidor banyak membantu para penumpang untuk menyelamatkan diri mereka. Satu ketika, beliau dipelawa untuk menyelamatkan diri namun beliau memilih untuk berada di atas kapal. Malah, apabila Kolonel Archibald Gracie mempelawa beliau untuk menaiki bot keselamatan beliau turut menolak. Isterinya, Ida apabila dipelawa, isteri beliau berkata dia akan sentiasa bersama-sama suaminya. Isidor dan Ida sempat menghantar orang gaji mereka untuk menaiki bot keselamatan dan memberikannya sepasang jaket kulit.

Isidor dan Ida kali terakhir dilihat di dek bot duduk bersama-sama sambil berpelukan. Boleh dikatakan mereka ini ialah Jack-Rose sebenar Titanic. M4yat Isidor ditemui dan dikeb*mikan di ma*am keluarganya di New York.

Bagi memperingati pasangan ini, sebuah memorial dibina di Manhattan, New York bagi memperingati kisah romantis mereka.

Berdasarkan kenyataan di atas, rata-rata di antara mereka berpeluang untuk menyelamatkan diri namun mereka memilih untuk m*ti sebagai seorang budiman. Lagipun, siapalah mereka ini dianggap sebagai anc4man utama pihak pihak tertentu. Presiden Amerika pun boleh kena bvnuh, takkan la sebuah kapal dibina untuk membvnuh tiga orang ni je.

Jadi, untuk mengetahui bagaimana realiti sebenar Titanic, boleh lah membeli Titanic Di Hujung Jari keluaran The Patriots Publishing.


Jangkitan Covid-19 Jerman Naik Tatkala Melonggarkan PKP Mereka

Dengan bilangan kes Covid-19 yang semakin sedikit di sesetengah negara Eropah, sudah ada yang mula melonggarkan perintah berkurung atau Perintah Kawalan Pergerakan (PKP) mereka bagi merangsang semula kegiatan ekonomi mereka. Tetapi ramai pakar kesihatan termasuk dari WHO memberi amaran kelonggaran perintah berkurung/PKP terlebih awal boleh mengakibatkan penularan semula Covid-19.

Kesan ini mula dilihat di Jerman tatkala Berlin secara perlahan-lahan melonggarkan perintah berkurung/PKP mereka. Berdasarkan pemerhatian Institut Robert Koch (RKI), angka jangkitan Covid-19 di negara itu kini berkisar sekitar 1.0. Bagi pakar kesihatan dan ahli politik, jika Jerman mahu bebas dari Covid-19, maka angka tersebut harus berlegar di bawah 1.0.

Di sebalik seruan Cancelor Angela Merkel yang menggesa negeri-negeri di Jerman memikirkan semula langkah melonggarkan perintah berkurung/PKP, ramai menyifatkan tindakannya itu seperti diktator oleh sesetengah media dan pembangkang.

Merkel memberi amaran sekiranya jangkitan berlegar sekitar 1.2 atau 1.3, ia boleh memberi tekanan besar kepada sistem kesihatan negara itu. Berita ini timbul tatkala pelbagai kelonggaran diberi seperti pembukaan semula kedai-kedai dan kanak-kanak dibenarkan kembali ke sekolah.

Sementara beberapa pengeluar kenderaan seperti Volkswagen pula baru saja membuka semula kilang-kilang mereka tetapi dengan kapasiti separuh daripada kapasiti normal. Manakala Bundesliga pula sedang merancang untuk memulakan semula liga yang dijangka bermula kembali pada 6 Mei ini.

Dengan kes sebegini, mungkin saja negara harus menyediakan satu panduan standard operasi yang lengkap bagi memastikan penularan Covid-19 dapat dikekang tatkala sektor-sektor ekonomi dibuka semula secara berperingkat-peringkat. Kita tidak mahu kerana melonggarkan perintah berkurung/PKP terlalu cepat, pisang berbuah dua kali dan PKP terpaksa diharungi lagi sehingga kes benar-benar tiada.

RUJUKAN:

Channel News Asia. (2020). German COVID-19 spread worsens as lockdown eases. https://www.channelnewsasia.com/news/world/germany-covid-19-spread-worsens-lockdown-eases-12683848


Tragedi Salem Witch Trials

Kita masih belum genap sebulan kerajaan baru bertukar. Sudah wujud ura-ura yang mengatakan witch hunt bakal berlaku melibatkan pimpinan negara sebelum ini. Baru-baru ini juga, istilah witch-hunt digunakan oleh Trump dalam twitternya sehingga mengundang kontroversi. Namun bukan itulah yang mahu diceritakan dalam artikel ini, tetapi tentang sebuah tragedy Salem Witch Trial yang berlaku di Perkampungan Salem, Massachusetts. Ini ialah sebenar-benarnya witch hunt, yang terkemudiannya akan diingati sepanjang sejarah dunia.

Semuanya bermula dengan histeria yang dialami oleh kanak-kanak perempuan berusia 11 tahun bernama Abigail Williams bersama dengan sepupunya yang berusia 9 tahun yang bernama Betty Parris. Sakitnya yang dihadapi oleh mereka ialah histeria, yang pada hari ini sudah ada diganoisis yang jelas berserta rawatannya. Namun pada 1692 Masihi ketika tragedi ini, ketika kepercayaan-kepercayaan karut masih berakar dalam masyarakat, ia membawa kepada sebuah tragedi yang sangat menyayat hati, yang telah memakan nyawa mereka-mereka yang tidak bersalah.

Untuk merawat anaknya, Reverend Samuel Parris telah meminta bantuan doktor untuk menamatkan penyakit pelik dua orang anak kecil. William Grigss, doktor tempatan pada waktu itu terus meletakkan penyakit yang dialami oleh dua anak kecil ini adalah kerana buatan orang (disihir). Dalam masa yang sama, kanak-kanak lain seperti Ann Putnam Jr., Mercy Lewis, Elizabeth Hubbard, Mary Walcott dan Mary Warren mula menghidap penyakit yang sama.

Lantas perdebatan hangat untuk menamatkan kesengsaraan yang dihadapi oleh kanak-kanak itu berlaku dalam komuniti masyarakat Salem itu sendiri. Mary Sibley dalam kawasan kejiranan yang sama telah menyuruh Tituba, hamba orang asli Amerika kepada keluarga Parris ditugaskan untuk menyiapkan “cake-witch” yang mengandungi air kencing anak-anak yang terkena histeria berserta dengan lebihan gandum. Lantas kek ini diberikan kepada kanak-kanak yang terkena histeria dengan harapan, mereka kononnya akan mendedahkan nama ahli sihir yang telah menyihir mereka. Malangnya Tituba menjadi mengasa tuduhan bersama dengan beberapa nama lagi termasuklah seorang wanita gelandangan peminta sedekah bernama Sarah Good dan juga Sarah Osborn, seorang wanita tua.

Ketiga-tiga mereka dihadapkan dihadapan hakim yang bertugas di perkampungan itu bersama dengan para penuduh mereka yang masih lagi dalam keadaan penuh histeria, – menggelupur, menjerit kesakitan, menggeletar dan segala simptom histeria yang dikenali. Sarah Good dan Sarah Osborn menafikan penglibatan mereka, namun mengejutkan Tituba mengaku salah, dipercayai kerana mahu mendapatkan hukuman yang ringan dan berpura-pura sebagai “informer” kerana dia merasakan dirinya tidak mungkin akan lepas lagi. Antara nama yang dipetik adalah dua orang kuat gereja seperti Martha Corey and Rebecca Nurse dan tentunya, si malang anak Sarah Good yang berusia 4 tahun.

Dalam masa yang sama, wabak histeria semakin tersebar ke seluruh perkampungan. Bilangan orang yang tertuduh semakin bertambah apabila mereka yang dituduh berterusan memetik nama sesiapa sahaja yang mereka rasa berhak. Ini membuatkan keadaan di Salem menjadi tidak terkawal lantas gabenor baru bernama William Phips, menubuhkan mahkamah istimewa untuk mengendalikan kes tersebut. Court of Oyer (untuk mendengar) dan Terminer (memutuskan) ditubuhkan diketuai oleh para hakim bernama Hathorne, Samuel Sewall dan William Stoughton.

Mangsa pertama mahkamah khas ini ialah Bridget Bishop yang diputuskan bersalah pada 2 Jun sebelum 8 hari kemudiannya, dia dijatuhkan hukuman gantung sampai mati di sebuah tempat yang akan dikenali pada kemudiannya sebagai Gallows Hills di Salem itu sendiri. Kemuncaknya ialah, 13 orang wanita lagi bersama dengan 5 orang lelaki mengiringi Bridget Bishop. Dalam masa yang sama, lebih kurang 7 orang lelaki mati di dalam penjara, seorang mati direjam dengan batu sehingga mati. Hanya pada bulan Oktober, selepas banyak nyawa yang hilang, barulah mahkamah itu dibubarkan.

Bukannya tidak ada yang mengkritik apabila bukti yang bersifat “mistik” atau berkaitan dengan mimpi, testimonial digunakan dalam mahkamah ini. Contohnya, seorang lelaki bernama Cotton Mather dan ayahnya Increase Mather, seorang presiden bagi Kolej Harvard ketika itu membantah dengan berhujah bahawa “lebih baik 10 orang ahli sihir dilepaskan daripada seorang yang tidak bersalah dijatuhkan hukuman mati berdasarkan bukti-bukti yang bersifat mistik tersebut.

Antara analisis yang dijalankan ke atas tragedi ini adalah kerana situasi kehidupan abad ke-17 di teluk Massachusetts. Faktor seperti persaingan (rivalry) antara Perkampungan Salem dan Pekan Salem, wabak demam campak yang melanda sebelum tragedi ini, kemiskinan dan kepercayaan kuat pada perkara mistik dipercayai membina asas kepada tragedi witch-hunt paling popular dalam sejarah ini. Sebab itu kebanyakan mangsa yang berjumlah 150 orang itu adalah datang dari pekan-pekan yang mengitari Salem sendiri, yang di mana nama-nama mereka yang menunggu mati dijerit oleh anak-anak kecil yang kononnya terkena histeria.

Rujukan:

Winsham, Willow. (2016). All About History: Salem Witch Trials. Imagine Publishing Ltd

History.com. (2011) Salem Witch Trials.

The 1692 Salem Witch Trials. 1692 Salem Witch Museum.


Helle Nice – Legenda F1 Yang Dilupakan

Sukan Formula 1 (F1) sentiasa menarik perhatian penonton dengan aksi-aksi perlumbaan yang mengujakan dari para pelumba. Tidak kiralah sama ada mereka berlumba untuk merebut kejuaraan pemandu atau berpasukan, kedudukan podium, mata kejohanan atau maruah, ia merupakan sesuatu yang menarik. Tetapi jika anda perasan, majoriti pelumba F1 merupakan lelaki dan tiada kelibat pelumba wanita yang menyertai perlumbaan hari ini. Tetapi tidak ramai tahu 80 tahun lepas, seorang wanita bernama Helle Nice mencetuskan fenomena dalam sukan lumba kereta.

Nice atau nama sebenarnya Helene Delangle dilahirkan pada tahun 1900 di sebuah perkampungan kecil bernama Aunay-sous-Auneau yang terletak 47 batu dari Paris. Minatnya terhadap sukan lumba kereta mula tercetus pada usia tiga tahun. Ini dicetuskan oleh memori perlumbaan epik Paris ke Madrid yang membabitkan 224 kereta dan pelumba. Antara pelumba yang terlibat ketika itu ialah pengasas Rolls Royce Charles Rolls, pengasas Lancia Vincenzo Lancia dan Renault bersaudara (Marcel dan Louis) yang bertanggungjawab menubuhkan Renault. Semasa kecilnya, beliau juga dikenali kerana sukakan cabaran dan bersedia melakukan apa saja untuk mengatasi cabaran yang dihadapinya.

Selepas berpindah ke Paris pada usia remajanya, antara pekerjaan pertamanya ialah sebagai model bogel untuk pelukis Rene Carrere. Carrere dikenali menerusi lukisannya yang digunakan untuk mempromosi program-program muzik. Melihat potensi dalam diri wanita ini, beliau menggalakkan Nice belajar tarian balet. Selepas berjaya menguasai tarian balet, sumber inspirasinya itu bukan saja muncul di papan iklan tetapi juga dalam dewan persembahan. Bagi Nice, persembahan di khalayak nampak mudah saja dan meningkatkan popularitinya dalam kalangan orang ramai. Dengan pendapatannya yang bertambah, ini membolehkan beliau membeli kereta pertamanya, sebuah kereta jenama Citroen.

Minatnya terhadap sukan lumba kereta semakin bertambah bila Nice bertemu dan berkawan rapat dengan pelumba kereta Henri de Courcelles. De Courcelles bertanggungjawab memperkenalkan litar-litar permotoran terkenal ketika itu kepada beliau. Ini berlaku tatkala sukan lumba kereta Grand Prix mula menjadi bualan orang ramai di Eropah. Bagi merealisasikan minatnya berlumba kereta, Nice cuba menyertai sebuah perlumbaan kereta di Brooklands, Surrey pada tahun 1921. Tetapi permohonannya ketika itu ditolak pihak penganjur atas alasan beliau seorang wanita. Alasan tersebut nyata menimbulkan kemarahan wanita yang terkenal dengan kecantikannya itu dan ia berterusan sepanjang dekad 20-an. Walaupun Nice dapat berlumba dalam sesetengah perlumbaan tetapi beliau tetap kecewa kerana tidak dapat berlumba secara sempurna dengan pelumba-pelumba lain.

Minat lumba keretanya itu disalurkan kepada sukan ski dan ia amat membantunya memuaskan keinginan berlumba dalam keadaan laju. Sementara itu, kerjayanya sebagai penari semakin berkembang dan kemuncak kepada kariernya itu ialah penglibatannya dalam persembahan Les Ailes de Paris (Wins Over Paris/Kemenangan Ke Atas Paris) pada tahun 1927. Tetapi langit tidak selalu cerah. Pada tahun 1929, Nice ditimpa kemalangan ski semasa bercuti dan mengalami kecederaan lutut yang teruk. Semasa kemalangan tersebut berlaku, beliau mendengar aktiviti runtuhan salji berlaku di belakangnya dan terpaksa melompat dari jarak jauh untuk mengelak kehilangan jiwa. Akibat kecederaan tersebut, Nice tidak boleh lagi menari atau berski. Tetapi keinginannya untuk mengatasi had laju mendorongnya memfokuskan diri sebagai pelumba kereta.

Kemenangan pertama

Pada tahun sama, perlumbaan Grand Prix Wanita diadakan buat pertama kalinya bagi meraikan perlumbaan hujung minggu membabitkan kaum Hawa. Acara tersebut dianjurkan oleh Journee Feminine de l’Automobile (Persatuan Wartawan Automobil Wanita) di Montlhery, sebuah litar pertama yang dibina khusus untuk lumba kereta. Nice bertekad menjadikan perlumbaan ini sebagai perlumbaan pertama yang dimenanginya dan mengelilingi litar sebanyak 10 kali dua kali sehari sebagai persediaan perlumbaan. Tetapi malam sebelum perlumbaan, Nice terlibat dalam satu malam liar membabitkan champagne, morfin dan seks.

Jika anda sangka aktiviti malam tersebut menjadi penghalangnya untuk menang, anda salah. Nice dapat memenangi perlumbaan tersebut dengan kereta yang diberi oleh pengeluar kenderaan Jules Daubecq. Daubecq berbuat demikian kerana melihat kelibat seorang wanita memandu keretanya merupakan satu bentuk strategi pemasaran dan dapat menaikkan lagi profil syarikat pengeluar kereta tersebut. Akhbar L’Intransigeant yang membuat liputan perlumbaan berkenaan menyebut dalam laporannya, “Pemanduannya amat menakjubkan: sesiapa yang melihatnya pasti tiada hujah yang menyatakan wanita kurang baik dari segi memandu berbanding lelaki.”

Sehari selepas kemenangannya itu, Nice mendapat mesej dari syarikat pengeluar kereta Bugatti yang mahukannya sebagai pelumba kereta. Selepas tawaran syarikat itu diterima, wujudlah satu perkongsian yang bersifat menang-menang membabitkan kedua-dua belah pihak. Nice memandu kereta Bugatti dan berjaya memenangi perlumbaan Actors Championship, satu kejohanan yang berprestij dan turut disertai pelumba-pelumba lelaki. Sejak itu, beliau tidak lagi menoleh ke belakang dan menjadi buruan syarikat-syarikat ternama. Nice dilamar menjadi duta produk syarikat tembakau Lucky Strike dan imejnya menjadi tumpuan utama dalam kebanyakan poster. Tidaklah mengejutkan bila tarafnya sama seperti individu-individu terkenal lain ketika itu seperti Charles Lindbergh dan Amelia Earheart di Perancis.

Ratu Bugatti

Untuk beberapa tahun berikutnya, nama Bugatti dan Nice semakin naik dan dikenali di seluruh dunia. Sekembalinya ke kampung halaman di Montlhery, beliau mencatat rekod kelajuan darat baru Bugatti iaitu 197.7 kilometer sejam. Pada tahun 1930, Nice bertolak ke Amerika Syarikat dan berlumba di litar-litar tanah merah dengan kereta buatan Miller yang mengandungi enjin supercas. Pada mulanya, beliau hanya berlumba sebagai pelumba pameran bergaji saja dan memandu tanpa memakai topi keledar. Alasan di sebalik tindakannya itu ialah memberi peluang kepada orang ramai melihatnya bila beliau memandu.

Selain Lucky Strike, syarikat bahan api Esso turut melamarnya sebagai duta produk mereka. Selepas penajaan itulah, media dan orang ramai melabelnya Ratu Bugatti. Walaupun sudah bertaraf jutawan dan dikenali di seluruh dunia, Nice tetap mahu dikenali sebagai pelumba kereta Grand Prix yang hebat dan tidak mahu dipandang rendah oleh pihak lawan. Pada perlumbaan pertamanya musim berkenaan, Nice berjaya menduduki tempat keempat di belakang pelumba-pelumba terkenal seperti Louis Chiron dan Rene Dreyfuss.

Nice turut berlumba di Itali dan Perancis dan bagi setiap yuran penyertaan yang diterimanya, nilainya sama dengan $100,000 nilai hari ini bagi setiap perlumbaan yang disertai. Dan Nice sudah dianggap legenda kerana memenangi gelaran juara Grand Prix Wanita bukan sekali tetapi berkali-kali. Dalam acara lumba kereta lelaki, walaupun keretanya tidak pernah melintasi garisan penamat sebagai pemenang, Nice tetap menjadi tumpuan ramai sama ada pihak media, peminat atau syarikat-syarikat besar. Kadangkala, tumpuan yang diterimanya melebihi tumpuan yang diterima pelumba-pelumba lelaki ketika itu. Dan beliau juga sentiasa bersikap kompetitif dalam perlumbaan dan jarang sekali menghampakan peminat perlumbaan dengan aksi kejar-mengejar dan potong-memotong membabitkannya dengan pelumba lain.

Bencana Sao Paulo

Pada tahun 1933, Nice beralih arah dengan menyertai pasukan Alfa Romeo. Pada tahun itu juga, beliau berjaya menamatkan perlumbaan di kedudukan podium iaitu tempat ketiga semasa Grand Prix Monza di Itali. Tetapi perlumbaan tersebut diselubungi dengan tragedi yang menyaksikan tiga pelumba terbunuh dalam satu kemalangan. Hari tersebut diingati ramai untuk tahun-tahun berikutnya sebagai Black Sunday.

Dan tiga tahun berikutnya, Nice sendiri hampir-hampir terbunuh semasa berlumba di Grand Prix Sao Paulo, Brazil. Perlumbaan itu amat dinanti ramai peminat kerana beliau mempunyai ramai peminat di sana. Pada pusingan akhir perlumbaan, Nice berada di tempat ketiga dan sedang menghampiri pelumba Manuel de Teffe yang berada di tempat kedua. Tatkala beliau cuba memotong de Teffe, Nice cuba mengelak halangan jerami yang diletakkan sebagai penghadang antara perlumbaan dengan penonton tetapi gagal dan melanggar halangan tersebut. Dalam kemalangan berkenaan, enam orang penonton terbunuh dengan beliau sendiri dikatakan terbunuh dalam perlumbaan. Hakikatnya, Nice terselamat dan koma selama tiga hari. Namun, kecederaan parah yang dialaminya menyebabkan ramai pasukan pengilang tidak mahu mengambil risiko mengambilnya sebagai pelumba.

Namun, Nice enggan mengaku kalah dan cuba membuktikan dirinya boleh berlumba seperti biasa. Ini dibuktikan menerusi penyertaannya dalam ujian ketahanan Yacco membabitkan pelumba wanita di kampung halamannya, Montlhery. Dengan empat lagi pelumba sebagai satu pasukan, Nice dapat memandu selama 10 hari dan 10 malam sekaligus berjaya mencipta 10 rekod baru perlumbaan. Setakat ini, rekod berkenaan masih bertahan sehingga sekarang. Bagaimanapun, itu masih gagal menyakinkan pasukan pengilang untuk mengambilnya berlumba semula.

Mati dalam keadaan papa-kedana

Eropah kemudiannya dilanda Perang Dunia Kedua pada akhir tahun 1930-an dan berakhir pada tahun 1945. Tidak diketahui apa yang dilakukan Nice semasa tempoh tersebut dan ia masih menjadi sumber perdebatan. Yang pasti, satu tuduhan yang dilemparkan terhadapnya sudah pasti tidak benar. Empat tahun selepas perang dan cuba kembali berlumba dalam arena Grand Prix Monaco, Nice dikejutkan dengan tuduhan yang dilemparkan Chiron bahawa beliau pernah bekerja sebagai ejen Gestapo.

Anda kena ingat, mana-mana warga Perancis dikatakan ada kaitan dengan rejim Nazi atau Vichy pimpinan Marshal Philippe Petain akan mendapat layanan buruk dari warga Perancis. Ini kerana pada pandangan mereka, orang sebegini juga layak digelar penjenayah walaupun tuduhan tersebut benar atau sebaliknya. Nice yang berang cuba mendesak bekas pesaingnya itu menarik balik tuduhan melulu yang dilemparkan terhadapnya. Tetapi cubaannya itu gagal kerana Chiron tidak dapat dihubungi berikutan sudah berada di luar negara. Tiada sebarang surat dari legenda lumba kereta Monaco yang menyokong tuduhannya itu. Tetapi itu sudah cukup mendorong pasukan pengilang dan keluarga untuk terus menjauhkan diri.

Untuk dekad-dekad seterusnya, Nice hidup susah dan ditinggalkan kekasihnya sendiri yang mahukan seorang wanita yang lebih muda dan jelita. Beliau dibelenggu masalah kemiskinan dan mendapat bantuan dari pertubuhan kebajikan artis – pertubuhan sama yang dibantunya semasa Nice masih aktif sebagai penari dan penghibur. Dan pada usia 75 tahun, beliau berpindah ke sebuah ruang loteng di satu kawasan di Nice. Kerana terlalu miskin, beliau terpaksa mengambil susu dari mangkuk susu kucing kerana tidak mempunyai sebarang makanan dan minuman. Pada usia 83 tahun, Nice menghembuskan nafas terakhirnya.

Nice seharusnya dikebumikan pada satu plot kubur milik keluarganya. Tetapi kerana cemburu, namanya tidak langsung tidak diletakkan pada batu memorial keluarga mereka. Ini memaksa pihak berkenaan terpaksa mengebumikannya di satu plot kubur tak bertanda. Hanya selepas dua dekad dan dengan bantuan Yayasan Helle Nice dan penulis buku Miranda Seymour, sebuah plak peringatan diletakkan pada kubur tak bertanda yang menempatkan mayatnya.

Legasi

Legasi Nice dalam sukan lumba kereta cuba diteruskan tetapi tidaklah sampai ke tahap kecemerlangan yang ditampilkannya. Satu-satunya wanita yang berjaya mendapat mata dalam sukan F1 ialah Lella Lombardi dari Itali semasa perlumbaan Grand Prix Sepanyol 1975. Ada juga yang berlumba dalam F1 dalam acara bukan kejohanan di mana salah satu perlumbaan dimenangi pelumba Afrika Selatan Desire Wilson. Ini menyebabkan salah satu kawasan tempat duduk di litar Brands Hatch di England dinamakan sempenan nama Wilson. Dan hari ini di Amerika Syarikat, Danica Patrick dikenali sebagai antara pelumba wanita yang kompetitif di litar.

F1 sendiri sebenarnya sudah cuba memberi peluang kepada pelumba wanita beraksi di litar. Pada tahun 1992, pelumba Brabham Giovanna Amati gagal mencatatkan masa kelayakan sebanyak tiga kali berikutan kekurangan pengalamannya dalam sukan berkenaan. 22 tahun selepas itu, giliran Suzanne Wolff memainkan peranan sebagai pemandu pembangunan dan pemandu uji bersama pasukan F1 Williams. Pencapaian Wolff dilihat lebih baik berbanding Amati semasa sesi latihan semasa musim 2014 dan 2015 tetapi itu tidak membawa kepada kenaikannya sebagai pemandu utama.

Siapa bakal menjadi penerus legasi Nice di litar lumba? Kita hanya perlu tunggu dan lihat kejohanan Siri Permotoran W yang akan dilancarkan pada tahun hadapan…

SUMBER

BBC. (2018). Helle Nice: The incredible life story of the first Women’s Grand Prix winner. https://www.bbc.com/sport/formula1/45796892


Cakak Pahang: Loghat Melayu Yang Kurang Dikenali

Bahasa Melayu adalah sebuah bahasa Austronesia yang dituturkan oleh 250 juta orang di seluruh dunia. Bahasa ini dituturkan di Malaysia, Indonesia, Brunei, Singapura, Australia dan Thailand.

Masa berlalu, setiap tempat yang diduduki oleh penutur Melayu akan melahirkan “loghat”nya yang tersendiri. Contoh “loghat” yang terkenal adalah Johor-Riau, Kelantan, Perak, Kedah, Pulau Pinang dan banyak lagi.

Loghat Johor-Riau dan Riau masing-masing dijadikan asas dalam Bahasa Melayu Baku dan Bahasa Indonesia. Variasi Kelantan, Perak, Kedah dan Pulau Pinang masing-masing pernah diangkat dalam filem Bunohan, Hantu Kak Limah, Mak Cun dan Mami Jarum.

Untuk pengetahuan semua, terdapat sebuah loghat Melayu yang segelintir kita langsung tidak pernah dengar. Loghat ini dituturkan di negeri ketiga terbesar di Malaysia. Tidak lain tidak bukan, Loghat Pahang.

PENGENALAN KEPADA LOGHAT PAHANG?

Loghat Pahang ataupun nama asalnya, Cakak Pahang [tʃakaʔ pahãŋ] adalah antara loghat Melayu yang dituturkan di Pahang. Pahang Darul Makmur adalah negeri seluas 35 965 km2 serta berpenduduk lebih 1.6 juta orang yang terletak di negara Persekutuan Malaysia.

Untuk pengetahuan semua, terdapat empat puluh sembilan (49) cabang loghat sedang dituturkan di negeri tersebut. Menurut satu kajian, keterpisahan dalam loghat Pahang adalah berasaskan jaringan sungai di sana.

Dalam kesekian bilangan loghat Pahang, penulis hendak menumpukan perhatian kepada Loghat Pekan. Pekan adalah nama daerah yang terletak di negeri itu. Untuk pengetahuan semua, Pekan adalah Bandar diRaja negeri Pahang Darul Makmur.

CONTOH PERKATAAN DAN AYAT SEHARIAN

Antara perkataan yang terdapat dalam Loghat Pekan adalah “beraluih”, “mengoteh” dan “rebeh”. Ketiga-tiga perkataan tersebut masing-masing membawa maksud “sopan-santun”, “tangan tidak duduk diam” dan “senget sebelah”.

Contoh ayat dalam Loghat Pekan untuk perkataan “beraluih” adalah “mok suka benor ngan si Tipah itu, beraluih budaknya”. Ayat tersebut membawa maksud “emak suka dengan Si Latifah itu, bersopan-santun budaknya”. Perkataan “aluih” agak mirip dengan perkataan “halus” dalam loghat Johor-Riau.

Contoh ayat dalam Loghat Pekan untuk perkataan “mengoteh” adalah “Ain, aok ni mengoteh je kejenya. Abih rosak meja tu”. Ayat tersebut membawa maksud “Ain, awak ini tangan tidak duduk diam sahaja kerjanya. Habis rosak meja itu”. Setakat ini, penulis tidak dapat menemui perkataan “mengoteh” dalam loghat lain.

Contoh ayat dalam Loghat Pekan untuk perkataan “rebeh” adalah “Gobok tu mok nak suruh ayoh aok bela, dah rebeh kakinya”. Ayat tersebut membawa maksud “Almari itu emak hendak suruh ayah awak jaga, dah senget sebelah kakinya”. Perkataan “gobok” agak mirip dengan perkataan “gerobok” dalam loghat Johor.

PERALIHAN BUNYI DALAM PROTO-MALAYIK KE LOGHAT PEKAN

Proto-Malayik (PM) adalah kajian bahasa purba yang telah melahirkan bahasa moden iaitu Melayu, Iban, Minangkabau dan sebagainya. Untuk pengetahuan, PM adalah anak kepada Proto-Malayo-Polinesia (PMP) di mana PMP adalah anak kepada Proto-Austronesia (PAN).

Contoh perkataan yang terdapat dalam PM adalah *taŋan, *hidup dan *hiduŋ. Ketiga-tiga perkataan purba itu masing-masing membawa maksud “tangan”, “hidup” dan “hidung”.

Perkataan *taŋan adalah antara yang diwarisi dalam Loghat Pekan. Perkataan purba tersebut telah berubah menjadi “tangæ̃”. Berdasarkan pendengaran penulis, bunyi “æ̃” adalah seperti bunyi “a” dalam Bahasa Inggeris “have”, beserta dengan pengeluaran sedikit angin di hidung.

Perkataan *hidup adalah antara yang diwarisi dalam Loghat Pekan. Perkataan purba tersebut telah berubah menjadi “idɔʔ”. Berdasarkan pendengaran penulis, bunyi “ɔ” berbunyi seperti “o” dalam Bahasa Inggeris, “not” manakala bunyi “ʔ” seperti dalam Bahasa Inggeris, “uh-oh”.

Perkataan “*hiduŋ” telah berubah menjadi “idɔ̃ᵊ”. Berdasarkan pendengaran penulis, bunyi “ɔ̃” adalah seperti bunyi “o” dalam Bahasa Inggeris, “not” beserta dengan pengeluaran sedikit angin di hidung. Pada masa yang sama, penulis ada mendengar sedikit bunyi “e” dalam perkataan “emak”.

LAIN-LAIN PERKATAAN

Antara perkataan yang terdapat dalam Loghat Pekan adalah “bulae”, “makae”, “mesjiek”, “siõ”, “oghã” dan “seronyeh”. Kelima-lima perkataan tersebut masing-masing bermaksud “bulan”, “makan”, “masjid”, “mangkuk tingkat” dan “serabai”.

Dengan bantuan Abjad Fonetik Antarabangsa, cara nak menyebut perkataan tersebut adalah [buˈlæ̃ⁿ], [ˈmakᵊæ̃ⁿ], [məsᵊˈɟʲeʔ], [sɪ͜ʌ̃ᵑ], [oˈɣᵊãᵑ] dan [sᵊˠoɲẽɪ̯h]. Minta tolong orang Pekan, Pahang supaya dapat menolong kami menyebutnya dengan tepat.

KEBOLEHFAHAMAN BERSAMA

Secara teorinya, Cakak Pahang lebih dekat dengan Loghat Terengganu (Ccakak Tranung) dan Loghat Kelantan (Kkecek Klate). Ada yang mendakwa Cakak Pahang mirip dengan Loghat Perak kerana persamaan intonasinya.

Perlu diingatkan, semua loghat dalam Bahasa Melayu bukanlah berasal daripada loghat Johor-Riau. Malah, kesemua loghat dalam Bahasa Melayu adalah adik-beradik yang telah dilahirkan oleh induk yang sama iaitu Proto-Malayik.

AKHIR KATA

Kesimpulannya, ini adalah artikel tentang Cakak Pahang secara ringkasnya mengikut kemampuan penulis selaku penutur Cakap Joho. Secara umumnya, vokal dalam Cakak Pahang jauh lebih rumit daripada bahasa ibunda penulis.

Apakah yang penulis tertinggal tentang Cakak Pahang? Harap berikan maklumbalas anda kepada kami. Semoga bermanfaat.

RUJUKAN:

Temubual penulis dengan penutur jati Cakak Pahang (Pekan).

How many people speak Indonesian? Dicapai pada 15hb Mei 2020 dari http://ipll.manoa.hawaii.edu/indonesian/2012/03/10/how-many-people-speak-indonesian/

Bahasa Melayu. Dicapai pada 15hb Mei 2020 dari https://www.mustgo.com/worldlanguages/bahasa-melayu-malay/

Omniglot: Malay. Dicapai pada 15hb Mei 2020 dari https://www.mustgo.com/worldlanguages/bahasa-melayu-malay/

8 Drama / Filem Yang Menggunakan Dialek Negeri. Dicapai pada 15hb Mei 2020 dari https://www.mediahiburan.my/8-drama-filem-yang-menggunakan-dialek-negeri/

Dewan Bahasa Dan Pustaka. Dicapai pada 15hb Mei 2020 dari http://prpm.dbp.gov.my/Cari1?keyword=johor+riau&d=175768&

Facebook: Pahang Mempunyai Sebanyak 49 Dialek. Dicapai pada 15hb Mei 2020 dari https://m.facebook.com/pages.KUANTAN/photos/a.111429872225279/1163422773692645/?type=3

Unjuran Populasi Penduduk 2015. Dicapai pada 15hb Mei 2020 dari https://web.archive.org/web/20160212125740/http://pmr.penerangan.gov.my/index.php/info-terkini/19463-unjuran-populasi-penduduk-2015.html

Malaysia @ glance: Pahang. Dicapai pada 15hb Mei 2020 dari https://www.dosm.gov.my/v1/index.php?r=column/cone&menu_id=b2lJM0IwRGdGSjVnV1dOZktWVGYzdz09

Variasi Dialek Pahang: Keterpisahan Berasaskan Jaringan Sungai. Dicapau pada 15hb Mei 2020 dari http://ejournal.ukm.my/jmelayu/article/view/4962

5 Dialek Melayu Pekan. Dicapai pada 15hb Mei 2020 dari http://jurnalbahasa.dbp.my/wordpress/wp-content/uploads/2016/03/5-Dialek-Melayu-Pekan.pdf

ABVD: Proto-Malayic. Dicapai pada 15hb Mei 2020 dari https://abvd.shh.mpg.de/austronesian/language.php?id=740

Kamus Loghat Pahang. Dicapai pada 15hb Mei 2020 dari http://notaglobalisasi.blogspot.com/2015/11/kamus-loghat-pahang-z.html?m=1

Sastera Teras Negara Bangsa. Dicapai pada 15hb Mei 2020 dari https://books.google.com.my/books?id=8AL0BQAAQBAJ&pg=PA374&lpg=PA374&dq=Johor-Riau+asas+Bahasa+Indonesia&source=bl&ots=UGb657gNfM&sig=ACfU3U0FcB_Him-g6ZdKBAZylacHQp4pEQ&hl=en&sa=X&ved=2ahUKEwj3goC-o7XpAhVUVH0KHR26B3MQ6AEwAXoECAQQAQ#v=onepage&q=Johor-Riau%20asas%20Bahasa%20Indonesia&f=false


Perbezaan Ahmadiyyah Qadyani Dan Dan Tarekat Ahmadiyyah Idrisiyyah

Berikutan artikel berkenaan doa kemerdekaan tempoh hari, ada rakan-rakan yang keliru lalu bertanya, “Syeikh Ahmad al-Linggi bin Syeikh Muhammad Said al-Linggi itu dikatakan pengamal Ahmadiyyah, tapi bukankah ajaran Ahmadiyyah ini telah dihukum sesat oleh majlis fatwa?”

Ramai yang terkeliru perbezaan antara Ahmadiyyah Qadyani dengan Ahmadiyyah Idrisiyyah. Kedua perkara ini amat jauh beza dan tiada kaitan antara satu sama lain pun. Ahmadiyyah Qadyani itu adalah ajaran sesat yang menyimpang dari sudut Akidah Islam manakala Ahmadiyyah Idrisiyyah ini adalah tarekat tasawwuf yang bernaung di bawah mazhab Akidah Ahlus Sunnah Wal Jamaah.

Hal ini juga sama dengan kekeliruan sesetengah pihak terhadap golongan Qadariyyah dan Qadiriyyah. Qadariyyah itu adalah ajaran sesat yang menyimpang dari akidah Ahlus Sunnah Wal Jamaah kerana mereka menolak untuk beriman kepada Qada’ dan Qadar. Manakala Qadiriyyah pula adalah tarekat Tasawwuf Ahlus Sunnah Wal Jamaah yang diasaskan oleh Syeikh Abdul Qadir al-Jailani.

Ilmu Tasawwuf adalah ilmu untuk menyucikan rohani diri yang wajib dipelajari oleh setiap mukmin sepertimana kata Imam al-Ghazali bagi melengkapkan Iman-Islam-Ihsan, manakala Tarekat adalah jalan praktikal bagi ilmu Tasawwuf yang dipimpin oleh Mursyid atau Syeikh Tarekat yang dibaiat. Maka lengkaplah ilmu Syariat-Tarekat-Hakikat-Makrifat.

Berbalik kepada Ahmadiyyah, Ahmadiyyah Qadyani adalah ajaran sesat yang diasaskan oleh Mirza Ghulam Ahmad di Qadyan, India. Kerana itulah ajaran ini dikenali sebagai Qadyani bersempena tempat kelahiran pengasasnya. Kelompok Ahmadiah Qadyani merupakan antara masyarakat “Muslim” terawal yang bergerak aktif di United Kingdom dan negara Barat lain. Bahkan komuniti Ahmadiyyah Qadyani masih banyak di eropah terutama di United Kingdom hingga kini. Mirza Ghulam Ahmad mengaku sebagai al-Mujaddid, al-Mahdi dan al-Masih yang ditunggu-tunggu. Bahkan dia mengaku sebagai seorang Nabi dan jelmaan Krishna (Tuhan Hindu). Dia mendakwa Nabi Muhammad bukanlah Rasul Allah yang terakhir.

Menurut mereka, gelaran Khatamul Anbiya pada Nabi Muhammad bukanlah bermaksud ‘Penutup Para Nabi’ seperti yang difahami oleh majoriti umat Islam. Khatamul Anbiya itu bermaksud ‘Perhiasan Para Nabi’ kerana sememangnya dalam bahasa Arab, Khatam membawa maksud perhiasan atau penutup. Dalil mereka adalah dalam surah as-Saff ayat 6 yang diubah tafsirannya iaitu berkenaan isyarat nabi akhir zaman yang bernama Ahmad. Kata mereka, nama Ahmad tersebut merujuk kepada Mirza Ghulam Ahmad bukan kepada Rasulullah yang namanya Muhammad. Sedangkan seluruh umat Islam mengetahui bahawa nama lain bagi Nabi Muhammad juga ialah Ahmad.

Pengikutnya beriktikad bahawa Mirza Ghulam Ahmad memiliki sejuta mukjizat dan antaranya adalah Allah menurunkan kitab suci yang dikenali sebagai at-Tazkirah kepadanya. Mereka beriktikad bahawa nabi Isa telah wafat dan dimakamkan di Srinegar, India. Selain itu, mereka beriktikad bahawa Malaikat itu adalah pancaindera Allah. Mereka mengisytiharkan wilayah Qadyan sebagai tempat suci menggantikan Melah untuk melaksanakan ibadat haji. Tatkala para ulama dan mujahidin Islam di India menentang penjajahan British disana, kelompok Ahmadiyyah Qadyani memfatwakan penghapusan jihad perang sebaliknya hanya cukup dengan berdakwah (jihad pena dan ucapan).

Manakala Tarekat Ahmadiyyah Idrisiyyah pula telah wujud sebelum kewujudan Ahmadiyyah Qadyani lagi. Tarekat Ahmadiyyah Idrisiyyah diasaskan oleh Syeikh Sayyid Ahmad bin Idris al-Fasi. Beliau lahir di Fez, Maghribi pada tahun sekitar 1760. Syeikh Ahmad bin Idris meninggal pada tahun 1837 sedangkan Mirza Ghulam Ahmad yang lahir pada 1835, ketika itu baru berusia 2 tahun.

Syeikh Ahmad bin Idris ialah ulama Sufi Sunni berketurunan Rasulullah dari jalur Saiyidina Hassan. Beliau menuntut ilmu di Universiti Qarawiyin. Pada asalnya, beliau bertarekat dengan Tarekat Syadzuliyyah, Qadiriyyah dan Khalwatiyyah. Beliau kemudiannya berhijrah ke Mekah hingga namanya menjadi masyhur disana dan berhijrah lagi ke Yaman.

Syeikh Ahmad bin Idris memiliki ramai murid dari serata negara yang kemudiannya mereka menyebarkan Tarekat Ahmadiyyah Idrisiyyah di negara masing-masing. Antara negara yang tersebarnya Tarekat ini adalah Libya, Sudan, Mesir, Somalia, Eritrea, Kenya, Yaman, Syria, Lubnan dan Asia Tenggara. Murid-murid kanan beliau yang menyebarkan Tarekat ini disebut sebagai Khalifah iaitu wakil yang dilantik bagi memimpin majlis Tarekat di wilayah tertentu.

Salah seorang pengikut Syeikh Ahmad bin Idris iaitu Syeikh Ibrahim al-Rasyid menyebarkan cabang tarekat ini dengan nama Ahmadiyyah-Rasyidiyyah. Kemudian, pengikut Syeikh Ibrahim al-Rasyid iaitu Syeikh Muhammad al-Dandrawi menyebarkan lagi cabang tarekat ini menjadi Ahmadiyyah-Rasyidiyyah-Dandrawiyyah. Melalui jalur Rasyidiyyah-Dandrawiyyah lah tarekat ini mula masuk ke Nusantara secara cabang atas cabang.

Jalur ini dibawa oleh Tok Syafie di Kedah, Tuan Tabal di Kelantan dan Syeikh Muhammad Said Linggi di Negeri Sembilan. Tarekat ini terus berkembang pesat di Kelantan melalui Mufti Wan Musa (anak Tuan Tabal), Sidi Muhammad Azhari dan Tuan Haji Daud Bukit Abal. Manakala di Negeri Sembilan, ianya terus dikembangkan oleh keturunan Syeikh Muhammad Said Linggi iaitu Syeikh Abdullah al-Linggi dan Syeikh Ahmad al-Linggi. Seterusnya anak Syeikh Ahmad al-Linggi iaitu Syeikh Murtadza mantan Mufti Negeri Sembilan dan Pengerusi Jilsah Turuq Sufiyyah Negeri Sembilan mewarisinya. Tarekat ini terus bercambah dengan pelbagai cabang lagi.

Tarekat Ahmadiyyah Idrisiyyah yang lebih masyhur ialah melalui jalur as-Sanusiyyah. Ianya dikembangkan oleh Syeikh Muhammad ibn Ali as-Sanusi al-Hassani. Beliau merupakan murid kanan Syeikh Ahmad bin Idris yang menguasai ilmu Hadis. Gerakan Sanusiyyah ini adalah gerakan Mujahidin Sufi yang bangkit menentang penjajahan Barat di negara-negara Afrika Utara sama ada kuasa Itali, Perancis mahupun British.

Selepas Syeikh Muhammad ibn Ali as-Sanusi al-Hassani meninggal dunia, gerakan ini dipimpin oleh anaknya Syeikh Muhammad al-Mahdi. Kemudian, gerakan ini dipimpin oleh sepupu Syeikh Muhammad al-Mahdi iaitu Syeikh Ahmad Shariff. Antara pengikut Syeikh Ahmad Shariff ialah Syeikh Umar Mukhtar iaitu pejuang kemerdekaan Libya menentang Itali yang digelar The Lion of Desert.

Seterusnya, gerakan ini dipimpin oleh menantu Syeikh Ahmad Shariff iaitu Syeikh Idris bin Muhammad al-Mahdi bin Muhammad bin Ali as-Sanusi. Beliau menjadi Raja Libya pertama setelah negara itu merdeka dari penjajahan Itali. Kemudian, kerajaan King Idris I ini diruntuhkan secara biadap oleh Muammar Ghadafi. Maka tidak hairanlah apabila kita melihat Muammar Ghadafi digulingkan pula oleh golongan yang lebih biadap lagi di kemudian hari.

Antara cabang lain yang masyhur dalam Tarekat Ahmadiyyah Idrisiyyah adalah dari jalur Jaafariyyah oleh Syeikh Soleh al-Jaafari al-Azhari al-Husaini. Tarekat Jaafariyyah ini juga tiada kaitan langsung dengan Mazhab Akidah Syiah Jaafariyyah walaupun namanya sama. Syeikh Soleh al-Jaafari mengambil sanad tarekat ini dari Syeikh Muhammad asy-Syarif dari Syeikh Abdul Ali dari Syeikh Ahmad bin Idris. Kealiman dan kewarakan Syeikh Soleh al-Jaafari sehingga membuatkan Syeikhul Azhar menggelarkannya sebagai Kiblat Ilmu dan tarekatnya tersebar di Mesir.

Cabang-cabang tarekat ini dipimpin oleh Khalifah Tarekat. Namun, induk tarekat yang asal dipimpin oleh Syeikh Umum Tarekat yang pastinya lebih tinggi kedudukannya dalam hierarki disiplin Tarekat Ahmadiyyah Idrisiyyah. Sehingga kini, Tarekat Ahmadiyyah Idrisiyyah yang asal masih dipelihara oleh para Adarisah iaitu keturunan Syeikh Sayyid Ahmad bin Idris. Sanad induk tarekat ini adalah :-

1) Syeikh Ahmad bin Idris (pengasas)2) Syeikh Abdul Ali (Syeikh Umum pertama)3) Syeikh Muhammad asy-Syarif (Syeikh Umum ke-2)4) Syeikh Muhammad al-Mirghani (Syeikh Umum ke-3)5) Syeikh Muhammad al-Hassan (Syeikh Umum ke-4)6) Syeikh Muhammad al-Kamil (Syeikh Umum ke-5)7) Syeikh Abdul Wahab al-Tazi (Syeikh Umum terkini)

Jalur Tarekat Ahmadiyyah Idrisiyyah yang asal lagi induk ini dibawa masuk ke Malaysia melalui pengasas Yayasan as-Sofa, Dato’ Syeikh Fuad Kamaluddin ar-Rembawi apabila beliau dilantik secara rasmi sebagai Khalifah Tarekat Ahmadiyyah Idrisiyyah bagi wilayah Asia Tenggara oleh Syeikh Umum Tarekat Ahmadiyyah Idrisiyyah keenam sendiri iaitu Syeikh Abdul Wahab al-Tazi.

Begitulah kisah panjang perbezaan antara Tarekat Sufi Sunni Ahmadiyyah Idrisiyyah dengan ajaran sesat Ahmadiyyah Qadyani. Ianya dalam dua perbahasan yang berbeza iaitu Akidah dan Tasawwuf. Ajaran Ahmadiyyah Qadyani telah difatwakan sesat bahkan kufur, manakala Tarekat Ahmadiyyah Idrisiyyah ini merupakan Tarekat yang muktabar.


Rangka Askar Waterloo Digali Untuk Dibuat Baja

Kebiasaannya, bila seseorang itu telah tiada, kita akan pastikan semua urusan termasuk pengebumian berjalan lancar. Tetapi di Eropah terutama dari abad 16 hingga ke-19, si mati nampak gaya macam takkan aman pula. Ini kerana kubur-kubur sentiasa digali semula oleh perompak kubur bagi mendapatkan mayat atau rangka untuk pelbagai tujuan dari perubatan hinggalah sebagai baja tanaman. Dan itu yang berlaku kepada rangka-rangka veteran Pertempuran Waterloo 1815.

Secara ringkas, Pertempuran Waterloo merupakan pertempuran yang tercetus di Waterloo, selatan Brussels, Belgium pada 18 Jun 1815. Ia merupakan pertempuran terakhir yang menamatkan sisa perjuangan Napoleon Bonaparte sebagai Maharaja Perancis sebelum baginda kemudiannya dibuang negeri ke Pulau Saint Helena. Baginda mangkat di pulau yang terletak di selatan Lautan Atlantik itu pada 1821.

Disebabkan pakatan kuasa-kuasa Eropah yang bimbang dengan kebangkitan semula Napoleon, Waterloo menjadi saksi pertempuran sengit antara kedua-dua belah pihak. Dan kesan akibat pertempuran tersebut mengerikan sesiapa saja yang melihatnya.

Salah seorang figura yang berkesempatan melihat apa yang berlaku pasca-Waterloo ialah sejarawan dan penulis novel Scotland, Sir Walter Scott. Dalam catatannya bertarikh Ogos 1815, beliau mendapati mayat-mayat veteran yang terbunuh baik pihak Perancis mahupun pakatan negara Eropah telah ditanam atau dibakar sehingga hangus. Sementara seorang lagi individu bernama Newman Smith mendedahkan banyak kereta kuda yang membawa mayat dikeluarkan dari Waterloo dengan sebahagian lagi dibiarkan di medan berkenaan.

Keterangan-keterangan ini merupakan sebahagian daripada data yang diakses pengkaji arkeologi bagi mengetahui lokasi sebenar tiga kubur besar veteran Waterloo. Mengikut rekod rasmi, 64,000-65,000 orang veteran membabitkan kedua-dua pihak dilaporkan terbunuh di medan berkenaan. Pengkaji arkeologi percaya sekurang-kurangnya 13,000 veteran Waterloo ditanam dalam tiga kubur besar itu. Sementara selebihnya dibakar dengan abu mereka ditimbun di atas kubur-kubur besar berkenaan.

Tetapi jika ada menjangkakan tulang-tulang veteran ini kerap ditemui semasa kerja ekskavasi, lupakanlah. Bukan sekali kerja ekskavasi dijalankan sekitar Waterloo tetapi berakhir dengan kegagalan. Jika ada sekalipun, ia jarang ditemui seperti penemuan rangka pada 2015 atau tulang kaki pada 2019.

Jadi, ke mana perginya semua tulang veteran Waterloo ini? Pengkaji arkeologi peperangan Profesor Tony Pollard percaya semua tulang ini telah dicuri dan diproses untuk dijadikan sebagai baja fosfat. Beliau percaya bertahun-tahun selepas Pertempuran Waterloo berakhir, perompak-perompak kubur mensasarkan kubur-kubur besar medan bagi mendapatkan mayat dan rangka tulang.

Kelompok perompak kubur pasti mengetahui lokasi kubur-kubur besar Waterloo daripada penduduk tempatan. Ini kerana mereka pasti tahu lokasi setiap mayat dan rangka yang ditanam pasca-pertempuran berkenaan. Dan tidak mustahil, ada juga yang diupah untuk membantu mereka menggali dan mengeluarkan mayat dan rangka tulang daripada kubur-kubur tersebut.

Disebabkan besarnya jumlah tulang yang hilang dari Waterloo, Profesor Pollard percaya ia diambil sebagai bahan baja fosfat. Baja fosfat menjadi pilihan petani ketika itu kerana ia membantu tanaman bertahan dengan tekanan persekitaran termasuk kemarau. Selain itu, ia juga membantu tanaman melawan sebarang ancaman kuman pembawa penyakit.

Dengan dua kelebihan ini, hasil tuaian tanaman dijangka akan menjadi lebih baik. Hari ini, baja fosforus organik dilihat sebagai alternatif untuk baja kimia berikutan harga bahan berkenaan yang tinggi. Ini disebabkan dua negara pembekal utama produk pertanian iaitu Rusia dan Ukraine kini terjebak dalam konflik yang bermula pada akhir Februari lepas.

Kini, pengkaji arkeologi seperti Pollard ingin mengetahui sejauh mana skala sebenar pengambilan tulang yang dibuat di Waterloo. Tetapi dengan berbuat demikian, ia bukan sekadar mendedahkan nasib sebenar mayat dan tulang veteran pertempuran tersebut.

Malah, ia mendedahkan skala sebenar ketamakan manusia yang sanggup melakukan apa saja termasuk merosakkan kehormatan mayat atas nama duit. Mungkinkah tanah pertanian yang subur sekitar Eropah termasuk Britain hari ini disumbang oleh baja tulang Waterloo?

RUJUKAN

Euronews. (2014, 21 April). Richer soil from old bones.

Funnell, R. (2022, 18 Jun). Soldiers’ Bones From The Battle Of Waterloo May Have Disappeared As Bags Of Fertilizer. IFLScience.

Pandey, S. (2022, 20 Jun). June 1815: Did Dead Waterloo Soldiers Become Fertilizer? Probably!. Ancient-Origins.


Cicak Yang Paling Power Penyamarannya!

Sebelum itu, perlu tahu bahawa Uroplatus sikorae ini endemik atau hanya dapat ditemui di Madagascar sahaja.

Merupakan haiwan arboreal, iaitu banyak menghabiskan masa di atas pokok sahaja. Berdiet insektivor atau memakan serangga dan aktif pada waktu malam (nokturnal).

Seperti kameleon, sotong katak, dan sotong kurita, Uroplatus sikorae ini mempunyai kebolehan untuk bertukar warna.

Kebolehan tersebut dibantu dengan fotoreseptor iaitu sel mengandungi sejenis protein yang dikenali sebagai opsin yang sangat banyak pada bahagian kulitnya.

Mamalia, termasuk manusia, ada fotoreseptor dan opsin juga tau. Paling banyak dalam retina mata.

Terdapat 2 sel fotoreseptor, satu dikaitkan penglihatan berwarna dan penglihatan waktu siang (opsin kon). Satu lagi penglihatan dalam cahaya berkeamatan rendah (rod/ rhodopsin).

Bagi Uroplatus sikorae, protein-protein opsin yang sensitif terhadap cahaya itu bertindak balas dengan perubahan cahaya di persekitarannya.

Tindak balas itu seterusnya dihantarkan kepada otak cicak tersebut.

Setelah menerima maklumat cahaya persekitaran daripada opsin itu tadi, otak akan menghantar isyarat untuk berubah warna seperti yang diperlukan.

Selain daripada kebolehan bertukar warna, cicak ini juga dilengkapi oleh lebihan kulit yang dikenali sebagai dermal flaps.

Kulit tersebut berfungsi dalam menyembunyikan garis bentuk cicak dan menghalang bayang-bayang dari terbentuk di lokasi haiwan ini sedang berehat.

Kebolehan penyamarannya melindungi haiwan ini daripada pemangsa seperti burung helang dan sebagainya.

Namun kebolehan tersebut turut digunakan untuk memburu, yakni dengan menghendap serangga yang tidak menyedari kewujudan cicak ini.

Malangnya, Uroplatus sikorae kini sangat terancam disebabkan oleh kehilangan habitat akibat pembalakan hutan. Selain daripada menjadi mangsa kerakusan manusia yang menangkap dan menjadikan cicak ini sebagai haiwan peliharaan.


S. Kadarisman: Seniman Berwatak

“Kau sudah tahu kegemaran aku adalah belacan! Mengapa kau masak sayur asam tidak campur belacan! Sekarang aku akan pancung kepala kau!”

Itulah dialog yang diungkapkan oleh seniman berkarektor tinggi S.KADARISMAN di dalam filem SENIMAN BUJANG LAPOK arahan P.RAMLEE.

Pemilik nama SYAHADAT KADARISMAN BIN HARUN ini telah dilahirkan di Tegal, Pulau Jawa pada 12 Mei 1921(ada fakta menggatakan beliau lahir di Singapura tetapi fakta yang saya dapat adalah dari majalah awal tahun 50-an). Beliau mendapat pelajaran di sekolah Inggeris dan Arab, dan ketika masih bersekolah lagi, S.KADARISMAN sudah berjinak-jinak dengan menyanyi lagu-lagu keronchong di pentas bangsawan.

Pada tahun 1930-an, keluarganya telah berhijrah ke Singapura. S.KADARISMAN mula bekerja di Malayan Publishing House dan kemudiannya memasuki Angkatan Tentera Laut semasa Perang Dunia. Selepas perang, S.KADARISMAN banyak mengikuti rombongan bangsawan menjelajahi Pulau Borneo, Malaya dan Tanjung Pinang. Antara kumpulan bangsawan yang S.KADARISMAN kekal bersama adalah Dean Opera yang mana beliau telah mendirikan rumahtangga dengan seorang wanita bernama Fatimah, anak kepada tauke Dean Opera iaitu Khairuddean.

Semasa di bangsawan, S.KADARISMAN pernah berpasangan dengan NORMADIAH di dalam tarian pentas. Pada tahun 1941, S.KADARISMAN cuba nasib di bidang perfileman dengan berlakon dalam filem MENANTU DURHAKA keluaran Tan & Wong Films tetapi sayangnya, filem itu tidak dapat ditayangkan kerana Perang Jepun tercetus.

Selepas tamat perang, S.KADARISMAN terus melangkah ke dunia filem bersama Nusantara Films pada tahun 1951. Filem pertama lakonan beliau adalah PERKAHWINAN RAHSIA di mana beliau memegang peranan sebagai hero. Diikuti kemudiannya dengan filem NORMA, CHINTA MURNI, SEHATI SERASA, MENCHARI JODOH, BUDI MULIA, PACHAR PUTEH dan DIAN.

Pada tahun 1953, S.KADARISMAN ditawarkan untuk bekerja dengan Shaw Brothers dan berlakon dalam filem pertamanya berjudul SANGSARA. Mulai dari filem itu, S.KADARISMAN terus ditawarkan untuk berlakon di dalam kebanyakan filem-filem Shaw Brothers dengan memegang watak yang berkarekter. P.RAMLEE juga pernah menganggap S.KADARISMAN sebagai “Too Good as an Actor”.

S.KADARISMAN mampu membawa apa saja watak dari peranan baik hingga ke jahat, dari muda hingga tua, dari serius hingga komedi. Setakat ini, sukar untuk menandingi bakat yang ada pada S.KADARISMAN. Pada tahun 1966, S.KADARISMAN telah dilantik menjadi Pengarah dan filem pertama beliau adalah SRI ANDALAS. Selepas tutupnya Studio Jalan Ampas, Singapura, S.KADARISMAN berhijrah ke Studio Merdeka Kuala Lumpur untuk terus berjuang di dalam dunia perfileman. Filem terakhir lakonan dan arahan S.KADARISMAN adalah BUJANG TUA SS pada tahun 1974. S.KADARISMAN meninggal dunia pada 17 Februari 1989 dalam usia 68 tahun. Antara filem-filem lakonan S.KADARISMAN yang sentiasa menjadi ingatan kepada para pencinta filem Melayu klasik seperti PANGGILAN PULAU, ANAK-KU SAZALI, DOCTOR, BATU BELAH BATU BERTANGKUP, SINGAPURA DI-LANGGAR TODAK, ANTARA DUA DARJAT, SI TANGGANG, LUBALANG DAIK, ISI NERAKA, BATU DURHAKA, TIGA ABDUL dan beberapa lagi filem.


21 Panglima Pelangi Hitam Silat Seni Gayong Malaysia Pada Era 70-an

Gayong adalah khazanah negara yang tidak
ternilai dengan wang ringgit. Pada era 50an dahulu Allahyarham Dato’ Meor Abdul
Rahman telah diperintahkan oleh sultan-sultan Melayu untuk mengajar rakyatnya
ilmu seni mempertahankan diri agar menjadi benteng kepada Negara.

Gayong juga pernah diamanahkan untuk
mengajar barisan pasukan pertahanan yang pertama dalam bidang Tempur Tanpa
Senjata (TTS).

Di dalam Silat Seni Gayong, mempunyai 2
Adat Istiadat Tertinggi iaitu Majlis Lembaga Beradat & Majlis Kegurulatihan
dan 1 Majlis Pentadbiran Pendiri NGO yang perlu didaftarkan dengan Kementerian
Dalam Negeri bagi memastikan NGO Gayong sah disisi undang-undang di Malaysia.

Majlis
Kegurulatihan Silat Seni Gayong Malaysia.

Pada era 60an hingga akhir 70an Sandang
Tertinggi Majlis Kegurulatihan Silat Seni Gayong Malaysia adalah bergelar
Sandang Panglima Hitam Pelangi.

Sandang ini diberikan kepada guru-guru
Gayong  yang mempunyai kemahiran dan
pencapaian yang tinggi di dalam Silat Seni Gayong.

Di zaman Allahyarham Dato Meor Abdul Rahman
dipercayai ada hampir 21 orang yang memegang Sandang Tertinggi ini. Kebanyakkan
mereka yang dianugerahkan sandang tersebut oleh Mahaguru kerana kepakaran
mereka pada sesuatu kemahiran dalam Silat Seni Gayong.

Di dalam pasukan Panglima Pelangi Hitam,
ada seorang ketua Pelangi Hitam yang paling berpengaruh, cukup mahir  dan amat dipercayai oleh Mahaguru.

Ketua Panglima Pelangi Hitam ini menjawat
jawatan Timbalan Pengarah Guru-guru Silat Seni
Gayong manakala Pengarah Guru-guru adalah Mahaguru Dato’ Meor Abdul
Rahman sendiri.

Gambar (di atas) menunjukan para Panglima
Pelangi Hitam (5 orang) sedang mengangkat sembah perguruan dan “ambil tapak
Panglima Gayong” di hadapan Mahaguru dan Ahli Majlis Kehormat Silat Seni
Gayong.

Sandang
Khas

Sandang di dalam Pertubuhan Silat Seni
Gayong Malaysia terbahagi kepada 3 kategori iaitu Sandang Berjawatan, Sandang
Kehormat dan Sandang Khas.

Sandang kebesaran adalah hak istimewa
Allahyarham Dato’ Meor Abdul Rahman selaku Mahaguru. Selepas pemergiannya,
kuasa untuk menganugerahkan sandang kebesaran ini terletak kepada Lembaga Waris
Amanah.

Sandang Mahaguru adalah sandang yang hanya
layak dimiliki oleh Allahyarham Dato’ Meor Abdul Rahman selaku Pewaris Agung
Gayong.

Sandang
Panglima Pelangi Hitam

Pasukan Panglima Pelangi Hitam ini diketuai
oleh Cikgu Abdul Majid Mat Isa (YBhg. Dato’ Guru Abdul Majid bin Mat Isa, kini
Guru Utama Pertubuhan Seni Silat Pusaka Gayong Malaysia, PSSPGM).

Cikgu Abdul Majid merupakan Ketua Panglima
Pelangi Hitam yang bergelar Panglima Singa Malaya merangkap Timbalan Pengarah
Guru-Guru Silat Seni Gayong yang pertama di dalam Pertubuhan Silat Seni Gayong
Malaysia pada era 70an.

Sebahagian senarai nama yang ditauliahkan
Sandang Panglima Pelangi Hitam yang dapat direkodkan:

1.) Cikgu Abdul Majid Mat Isa

2.) Cikgu Awang Daud

3.) Cikgu Ahmad Lazim

4.) Cikgu Ahmad Ismail

5.) Cikgu Khir

6.) Cikgu Shuib Hussin

7.) Cikgu Adiwijaya

8.) Cikgu Izhar Wahab

9.) Cikgu Ismail Chik

10.) Cikgu Kamari Melan

11.) Cikgu Mohd Desa

12.) Cikgu Bakar Said

Sandang
Seri Mahkota Agong Gangga Cula Sakti dan Seri Tribuana Gangga Cula Sakti

Pada tahun 1972, Paduka Seri Sultan Perak, Sultan Idris Shah telah berkenan menjadi Penaung Agung PSSGM dan Serantau. Sultan Perak mempunyai hirarki paling tinggi di dalam Silat Seni Gayong. Baginda memakai sandang Seri Mahkota Agong Gangga Cula Sakti dan Seri Tribuana Gangga Cula Sakti. Hal ini disebabkan Sultan Perak adalah daripada jurai keturunan Sultan Melaka.RUJUKAN:

Briged Gayong,

Majlis Eksekutif Gayong – MEGA

Majlis Eksekutif Gayong – MEGA. https://web.facebook.com/pg/majliseksekutifgayong/photos/?ref=page_internal

Pertubuhan Silat Seni Gayong Malaysia. http://www.gayong.com.my/


Diyat Juga Undang-Undang Islam!

Jemaah Pengampunan Pahang ingin memperkenal kaedah Diyat di Pahang. Malah perkara ini turut disokong oleh Pemangku Raja Pahang, Tengku Abdullah Sultan Ahmad Shah. Ini bagi saya sudah tentu satu perkara yang cukup baik. Diyat juga sebahagian daripada syariah. Namun saya sedikit kecewa apabila penerimaan berita yang berkenaan seolah suam-suam kuku sahaja oleh netizen Malaysia. Benar perjuangan menegakkan Diyat tidak sepopular Hudud di Malaysia. Biarpun Hudud, Qisas, Takzir dan Diyat kesemuanya merupakan sebahagian daripada Syariah. Malah mungkin ada yang tidak kenal malah tahupun apakah itu Diyat. Ini pada pendapat saya sesuatu hakikat yang cukup mengecewakan. Diyat juga sebahagian dari Syariah Islam. Ada pahala bagi golongan Islam yang menegakkan Diyat ini. Diyat juga jelas ada disebut didalam Al-Quran seperti juga Hudud.

Saya merasakan perlu ada satu artikel di The Patriot untuk menjelaskan perihal Diyat biarpun saya sudah cuba menjelaskan perkara ini beberapa kali sewaktu ada isu segelintir golongan yang memukul rata Diyat, Takzir dan Qisas itu kesemuanya jatuh di bawah Hudud! Golongan ini amat-amatlah merbahaya dari segi persepsi terhadap Islam. Saya sendiri pernah pernah melihat beberapa komen di berita-berita mengenai kes bunuh apabila ada individu tertentu mengatakan Malaysia perlukan Hudud jika ingin membendung jenayah bunuh. Saya hanya mampu mengeluh. Bagaimana ingin dijatuhkan Hudud jika jenayah bunuh jatuh dibawah Qisas atau Diyat? Hudud secara jelas terang dan nyata tidak merangkumi jenayah bunuh. Saya tidak hairan jika sejujurnya komen-komen sedemikian yang menimbulkan salah faham dan persepsi kepada Hudud oleh bukan Muslim. Jika kaum Muslim sendiri tidak cuba memahami secara ringkas apa itu asas Hudud, Qisas, Takzir dan Diyat apatah lagi mereka yang bukan Muslim? Sejujurnya perkara ini amat perlu diperbetulkan agama imej dan persepsi terhadap Islam tidak tercemar.

Diyat bukanlah perkara baru dan pernah dilaksanakan di Tanah Melayu. Seperti hudud, Diyat juga ada disebut didalam Hukum Kanun Melaka. Diyat dalam definisi ringkas bermakna ganti rugi atas sesuatu kehilangan nyawa ataupun kecederaan. Diyat bersangkut kuat dengan Qisas kerana ianya merupakan ganti kepada Qisas. Qisas yang bermakna balas bunuh ialah hokum yang dikenakan apabila seseorang itu didapati bersalah atas kesalahan membunuh. Namun jika ahli keluarga mangsa memaafkan pesalah tersebut maka Diyat (duit darah) akan dikenakan sebagai ganti.

Ahli-ahli fiqh atau kata jamaknya yang lebih tepat Fuqaha baik dari zaman klasik atau semasa mempunyai perbezaan pendapat sama ada Diyat itu merujuk pada aspek hukuman ataupun ganti rugi.

Dari menurut Paizah Ismail (2012) dari segi dasar konsep ataupun prosedur pembayaran diyat,

“ia akan dibayar oleh pesalah itu sendiri, iaitu apabila diyat yang dikenakan adalah sebagai hukuman terhadap perbuatan membunuh secara sengaja. Tetapi dalam beberapa keadaan ia akan dibayar oleh keluarganya, atau yang diistilahkan sebagai ‘aqilah, iaitu dalam kes-kes pembunuhan dengan secara tidak sengaja, malah mungkin oleh kerajaan yang memerintah, iaitu dalam kes-kes penjenayah berkenaan tidak mempunyai ‘aqilah atau ‘aqilahnya itu tidak mampu untuk membayar diyat berkenaan.”

Jelas dapat kita fahami dari kenyataan diatas bahawa prosedur pembayaran Diyat ialah sama ada dibayar oleh

1) pesalah itu sendiri ATAU

2) ahli keluarga pesalah (Aqilah) ATAU

3) oleh kerajaan yang memerintah jika pesalah tidak mempunyai keluarga atau keluarganya tidak mampu membayar Diyat.

Perlu kita fahami yang bahawa prosedur di atas bergantung pada situasi dan fakta setiap kes dan bukan semua kes boleh dinilai sama.

Biarpun kita berbicara tentang Diyat, dari segi istilah Diyat bukanlah satu-satunya perkataan yang digunakan bagi ganti rugi dan sebagainya. Terdapat juga istilah lain seperti ‘arsh, hukumah, dan ghurrah. ‘Arsh bermaksud Diyat yang dibayar untuk kecederaan (bukan bunuh). Hukumah pula bermaksud bayaran yang dikenakan bagi kecederaan ringan. Manakala ghurrah pula digunakan bagi pembayaran untuk kes yang melibatkan anak didalam kandungan. Penting untuk anda memahami istilah-istilah ini lebih-lebih lagi jika anda tidak mahir berbahasa Arab kerana istilah-istilah ini banyak disebut dalam artikel-artikel akademik berkaitan Diyat.

Menurut laman web Jabatan Agama Islam Selangor (JAIS). Diyat terbahagi kepada dua jenis atau ketegori dan setiap ketegori itu juga mempunyai kadar bayaran yang sama namun untuk tempoh berbeza.

1) Diyat Mughallazah (ganti kerugian yang berat) yang dibayar satu diyat penuh iaitu 100 ekor unta yang dibayar secara terus (tanpa tangguh)

Ataupun alternatif dari di atas,

2) Diyat Mukhaffafh (ganti kerugian yang ringan) yang dibayar satu diyat penuh iaitu 100 ekor unta yang dibayar secara beransur-ansur (tangguh)selama 3 tahun dan setiap tempoh masa satu tahun dibayar 1/3 diyat  sebagaimana yang berikut:

Mungkin ramai pembaca menjadi sangsi apabila melihat bayaran melibatkan unta dan mungkin juga anda bertanya bolehkah diimplementasi di Malaysia jika bayaran Diyat melibatkan unta yang amat jarang ada di Malaysia? Unta digunakan sebagai bayaran kepada Diyat atas faktor unta merupakan harta yang amat bernilai satu ketika dahulu. Namun menurut JAIS para ulama juga berpendapat yang bahawa unta boleh digantikan dengan harta yang senilai dengannya pada masa tersebut seperti dinar emas, perak dan lembu. Jika kita berbicara tentang konteks masa sekarang maka harta yang senilai ialah dalam bentuk wang ringgit. Laman web JAIS memberi contoh berikut

“Kadar seekor unta misalnya RM4,000 maka jumlah satu diyat penuh ialah RM 400,000. Manakala jika seekor lembu RM2,000 maka satu diyat penuh ialah RM400,000. Begitulah nilai semasa satu diyat penuh”

Dari sini anda boleh melihat bawa jika sekor unta berharga RM4000 maka jumlah tersebut akan didarap dengan 100 bagi mewakili nilai 100 ekor unta dengan formula berikut

X*100 = 1 Diyat.

X disini mewakili nilai semasa seekor unta dalam formula tersebut.

Antara beberapa perkara lain yang perlu anda tahu ialah jumlah diyat juga berbeza menurut jantina. Kaum wanita misalnya nilai diyat mereka yang perlu dibayar hanyalah separuh dari Diyat lelaki. Nilai diyat juga berbeza antara individu yang bertaraf hamba (yang kini sudah tidak wujud) dan juga individu yang merdeka. Bagi pembaca bukan muslim perlu saya terangkan merdeka disini bermaksud mereka yang bukan seorang hamba.

Persoalan mengenai diyat yang seterusnya yang akan saya sentuh ialah mengenai diyat jenis mana akan dikenakan kepada siapa. Sejujurnya laman web JAIS ada memberi penerangan ringkas mengenai perkara ini. Secara pendeknya menurut laman web JAIS:

Elemen sengaja atau tidak sengaja ataupun niat dan tiada niat adalah penting dalam menentukan cara pembayaran diyat. Jika dalam perundangan sivil niat itu dipanggil mens rea. Menurut Chua Ming Zuan

“Mens rea merupakan suatu elemen penting dalam menentukan sama ada seseorang tertuduh itu boleh disabitkan atas kesalahan yang telah dilakukannya. Ini kerana seseorang hanya boleh disabitkan kesalahan yang dilakukannya jika dia berhasrat sedemikian. Maxim purba yang memartabatkan prinsip ini adalah actus reus non facit reum nisi mens sit rea yang bermaksud suatu tindakan bukanlah jahat melainkan niatnya adalah jahat. Sebagai contoh, pembunuhan ke atas seseorang bagi tujuan mempertahankan diri bukanlah suatu jenayah, tetapi jika pada saat pembunuhan itu dilakukan, ianya bertujuan untuk membalas dendam, maka ia akan menjadi suatu kesalahan mematikan orang dengan salah di bawah s 299.”

Jika seseorang itu mempunya mens rea atau niat dan pemikiran untuk melakukan sesuatu perkara yang salah disisi undang-undang maka seseorang itu pada kebiasaannya dianggap melakukan sesuatu jenayah dengan sengaja. Sebaliknya pula jika sesorang itu tidak mempunyai mens rea sama ada pembunuhan tersebut berlaku secara kesilapan ataupun kecuaian.

Setakat ini kesemua jumlah dan cara bayaran diyat yang diceritakan diatas ialah untuk perbuatan membunuh. Namun diyat mempunyai perbezaan dari segi prosedur jika ianya hanya untuk kecederaan atau kehilangan anggota badan. Saya akan sekali lagi merujuk pada website JAIS. Maaflah jika ramai dah bosan saya dok nama JAIS. Namun sejujurnya saya berpendapat JAIS telah melakukan kerja yang baik dalam menerangkan Diyat secara ringkas. Untuk isu kecederaan atau hilang anggota badan JAIS meletakkan jumlah bayaran Diyat seperti berikut:

Jumlah unta di atas juga boleh diganti dengan wang ringgit menurut nilai semasa seekor unta.

Isu cadangan untuk Malaysia melaksanakan Diyat ini sebenarnya bukan isu baru. Majlis Dakwah Negara (MDN) pernah mencadangkan perkara ini dibawa kepada kerajaan Malaysia untuk pertimbangan. Berkenaan isu penerimaan Diyat Pengerusi Majlis Dakwah Negara (MDN), Prof Emeritus Datuk Dr Mahmood Zuhdi Abd Majid sendiri berkata:

“Diyat ini memberikan keuntungan kepada semua pihak terutama kepada mangsa ataupun kepada individu yang menyebabkan kemalangan.

“Saya yakin masyarakat bukan Islam menyambut baik diyat. Ia juga akan mengurangkan rasa prejudis orang bukan Islam terhadap hukum Islam,”.

Saya juga sebenarnya tidak menjangka Diyat akan menimbulkan atau dibangkitkan sebarang isu kemanusiaan. Ini kerana Diyat merupakan alternatif kepada hukuman mati mandatori bagi jenayah bunuh yang ada buat masa sekarang. Jika anda arif dengan isu kemanusiaan anda akan tahu yang bahawa pejuang hak asasi kemanusiaan menolak keras hukuman mati mandatori. Jika ingin pergi lebih jauh mungkin saya boleh berkata Diyat ini selari dengan kehendak pejuang kemanusiaan biarpun mereka ada yang menolak Hudud atas sebab-sebab tertentu. Maka implementasi Diyat saya tidak merasakan akan berlaku tentangan yang keras bagi mereka yang benar-benar memahami isu ini. Diyat ini sebenarnya sudah mirip dengan sistem ganti rugi yang wujud dalam perundangan sivil kecuali dengan perbezaan tertentu seperti cara pengiraan pampasan. Atau saya mungkin salah. Amnesty International (AI) Malaysia ada mempertikaikan perkara ini walaubagaimanapun. Secara dasarnya AI Malaysia menolak kuasa pengampunan pada individu ataupun kuasa pengampunan Raja-raja yang dianggap menyalahi hak asasi manusia biarpun mereka menyambut baik alternatif kepada hukuman mati. Mereka juga menyentuh isu bagaimana pesalah miskin mungkin tidak berpeluang merasai Diyat jika mereka tidak berkemampuan. Isu kemampuan pesalah miskin dalam konteks masa sekarang sebenarnya pernah juga disentuh oleh pakar-pakar perundangan Islam. Adalah amat penting perkara ini dijelaskan dalam prosedur kerana jika diabaikan ada kemungkinan hanya pesalah dari latar belakang barada saja yang boleh menikmati Diyat. Ini mungkin sudah lari dari konsep keadilan dalam Islam. Namun sebenarnya saya berpendapat jika Majlis Pengampunan Pahang ingin memberi Diyat pada pesalah miskin mungkin mereka boleh membantu membayar diyat tersebut. Perkara ini ada disebut bagaimana pemerintah yang dalam isu ini merupakan kerajaan Negeri Pahang atau Sultan Negeri Pahang boleh membayar Diyat pada mereka yang tidak berkemampuan.

Hanya masa akan menentukan dari segi prosedurnya bagaimanakah Pahang akan melaksanakan Diyat sepertimana bagaimanakah dari prosedur perundangan Kelantan akan melaksanakan Hudud jika ianya menjadi kenyataan. Ada beberapa isu lagi sebenarnya boleh disentuh mengenai isu ini seperti dari segi perspektif perlembagaan Malaysia atau undang-undang tubuh negeri bolehkan Pahang melaksanakan Diyat. Namun jika saya masuk sedalam itu mungkin ianya sudah lari jauh dari matlamat saya yang hanya ingin memberi penerangan ringkas mengenai Diyat. Namun jika ingin disentuh juga isu perlembagaan maka saya berpendapat sepertimana isu hudud isu Diyat juga mungkin akan menjadi perdebatan dari segi undang-undang perlembagaan sama ada ianya boleh dilaksanakan atau tidak.

Sekiranya anda berminat untuk membuat bacaan lebih lanjut mengenai pelaksanaan Diyat dalam kerangka perundangan Malaysia saya amat menggalakkan anda membaca artikel akademik bertajuk Pelaksanaan Diyat Dalam Kerangka Perundangan di Malaysia: Cabaran Fiqh Semasa oleh Paizah Ismail. Mungkin sedikit berat untuk pembacaan mereka yang bukan dari latar belakang Syariah mahupun perundangan Sivil namun pada hekmat saya beliau ada membincangkan beberapa perkara menarik mengenai Diyat terutama dari segi prosedur baik dari perspektif Sivil dan Syariah.

SUMBER RUJUKAN.

1)  Shaari, N. (2017). Majlis Jemaah Pengampunan Pahang perkenal kaedah Diyat. BH Online. Retrieved 3 May 2017, from http://www.bharian.com.my/node/278270?m=1

2)  Ismail, Paizah. “PELAKSANAAN DIYAT DALAM KERANGKA PERUNDANGAN DI MALAYSIA: CABARAN FIQH SEMASA”. Jurnal Fiqh No. 9 (2012): Muka Surat 1-20. Print.

3) Haiyon, Khairuddin. “HUKUM JENAYAH ISLAM”. Jais.gov.my. N.p., 2017. Web. 3 May 2017.

4) DIYAT. (2016). Majlis Dakwah Negara – MDN. Retrieved 3 May 2017, from http://www.mdn.org.my/?p=3316

5) Reporters, F., & Fadli, M. (2017). Amnesty’s concerns over ‘diyat’ for death row convicts. Free Malaysia Today. Retrieved 3 May 2017, from http://www.freemalaysiatoday.com/category/nation/2017/05/03/amnestys-concerns-over-diyat-for-death-row-convicts/

6) Zuan, C. (2012). PENILAIAN KESALAHAN MEMBUNUH DAN KESALAHAN MEMATIKAN ORANG DENGAN SALAH DI BAWAH KANUN KESEKSAAN MALAYSIA: MENS REA. Malayan Law Journal Articles, 1(2012), 2.


Perang Matawang: Langkah Melemahkan Matawang?

Sebut sahaja kosa kata “perang” terbayang dek akal adalah pertembungan hebat antara dua atau beberapa pihak untuk menentukan siapa lebih kuat. Berbeza dengan peperangan matawang kerana ia mengambil konsep melemahkan atau menurunkan nilai matawang oleh beberapa negara melalui bank pusat.

Kenapa perlu disusutkan nilai matawang?

Mungkin ia kedengaran sedikit janggal tetapi matawang yang terlalu tinggi tidak semestinya bagus untuk kepentingan negara terutama sebagai negara pengeksport/pengeluar. Kenapa? Kerana matawang yang rendah akan membuatkan eksport negara lebih kompetitif di pasaran global dengan menawarkan harga yang lebih rendah. Kita juga perlu ingat nilai pasaran eksport negara yang tinggi akan beri kesan positif terhadap ekonomi negara dan seterusnya membuka lebih peluang pekerjaan kesan daripada ransangan pasaran domestik dan juga luar negara.

Setiap peperangan akan mempunyai kesan yang negatif dan untuk peperangan matawang atau penurunan nilai matawang ini, ia akan memberi kesan kepada inflasi terutama kepada nilai barangan import menjadi lebih tinggi dan ia juga membuatkan kos melancong ke luar negara lebih tinggi. Kesan negatif ini adalah kesan yang tidak populis dikalangan netizen kerana memberi kesan secara langsung kepada mereka berbanding kesan positif diatas. Walaubagaimanapun, peningkatan kadar inflasi ini juga akan memberi kesan yang positif terhadap ekonomi domestik kerana pengguna akan mula beralih kepada sumber tempatan berbanding sumber import yang dilihat lebih tinggi harganya.

Bagaimana ianya boleh tercetus?

Untuk memahami perjalanan sehingga tercetusnya peperangan matawang ini, mari kita sama-sama dalami contoh terdekat kejadian peperangan matawang dengan melihat apa yang berlaku pada tahun 2015 apabila China mengambil keputusan untuk menurunkankan nilai matawang yuan (China Yuan Renminbi CNY). Secara tepat ianya bermula pada 11 Ogos 2015 apabila China telah mengejutkan dunia dengan tindakan mereka melalui bank pusat People’s Bank of China (PBoC) menurunkan nilai matawang mereka – bukan sekali, bukan dua kali tapi tiga kali berturut-turut!

Tindakan drastik yang diambil oleh China ini adalah untuk menggalakkan lagi nilai pasaran dagangan eksport mereka setelah jatuh sebanyak 8% untuk bulan yang sebelumnya dan tindakan ini juga diambil supaya mereka kekal di landasan untuk mencapai sasaran pertumbuhan ekonomi sebanyak 7% bagi tahun 2015. Kesannya terhadap nilai matawang lain?

Peperangan matawang ini kita boleh lihat dari perspektif peperangan yang sebenar kerana ia boleh membawa kepada bencana yang lebih besar jika ia menjadi tidak terkawal kerana kejatuhan matawang yang terlalu drastik dan berpanjangan akan menyebabkan kadar inflasi meningkat tinggi dan kuasa pembeli akan berkurang yang seterusnya memberi kesan kepada pertumbuhan ekonomi negara. Selamat menilai semua.

Sumber:


William Adams: Kisah Samurai Inggeris Yang Dilupakan

Rangka seorang samurai Inggeris yang tiba di Jepun pada tahun 1600 Masihi dalam perjalanan menuju ke Dunia Baru bersama konvoi Belanda yang bernasib malang, telah dikenal pasti identitinya secara positif oleh ahli-ahli arkeologi.

Kisah aksi-pengembaraan seorang pelaut Inggeris kurun ke-17, William Adams, ini diabadaikan dalam novel James Clavell yang berjudul ‘Shogun’ dan siri TV 1980an dengan judul sama yang dibintangi oleh Richard Chamberlain.

Menurut artikel yang disiarkan oleh Evening Independent pada 1980an, Clavell bahawa beliau memperoleh inspirasi untuk menghasilkan novel tersebut setelah membaca sepotong ayat yang terkandung di dalam buku teks milik anak perempuannya yang berbunyi, “Pada tahun 1600, seorang lelaki Inggeris pergi ke Jepun dan menjadi seorang samurai”.

Walaupun kisah hidup Adams didokumentasikan dengan baik, tempat persemadian terakhirnya kekal sebagai sebuah misteri arkeologi selama lebih empat kurun. Namun, pada tahun lalu, sekumpulan ahli arkeologi yang melakukan ekskavasi ke atas sebuah tanah perkuburan di Pulau Hirado, Wilayah Nagasaki, berjaya menemukan sebab untuk meyakini bahawa jasad samurai Inggeris itu telah pun dijumpai.

SAMURAI INGGERIS

William Adams dilahirkan pada tahun 1564 Masihi dan menjelang 1598 Masihi, beliau menyertai perlayaran lima buah kapal Belanda di Rotterdam bagi tujuan mencari kekayaan di Dunia Baru. Adams merupakan anak kapal bagi salah sebuah kapal yang terselamat dari karam. Pun begitu, beliau ditahan di Istana Osaka oleh Tokugawa Ieyasu, shogun atau ketua samurai yang memerintah Jepun pada waktu itu. Setelah lama mendampingi tokoh Jepun itu, Adams sangat disenangi oleh Ieyasu hinggakan beliau dilarang dari meninggalkan pulau. Di sana, Adams dikenali sebagai ‘samurai bermata-biru’.

BUKAN SATU, TETAPI BANYAK BUKTI

Keperibadian Adams begitu dikagumi oleh shogun. Walaupun beliau sudah pun mempunyai seorang isteri dan anak di England, Adams mengahwini seorang wanita Jepun yang bernama Yuki dan dikurniakan dua orang anak bernama Joseph dan Susanna.

Bahkan, dicatatkan bahawa beliau turut dikurniakan status samurai dan “dihujani hadiah yang banyak, termasuklah 90 orang hamba”, menurut sebuah laporan di Daily Mail. Ketika shogun kemudiannya mengizinkan beliau untuk kembali ke pangkuan keluarga dan kehidupan lalunya di England, Adams menolak tawaran tersebut dan memutuskan untuk menghabiskan sisa hidupnya di Jepun.

Tulang-temulang beliau yang setakat ini hanya 5% sahaja telah dijumpai, ditemukan di tanah perkuburan Hirado yang pada asalnya telah pun diekskavasi pada tahun 1931. Pada waktu itu, rangka tersebut ditemukan dalam sebuah “kubur bergaya-Barat” sebagaimana yang diujarkan oleh ahli-ahli arkeologi di zaman itu. Hal ini membangkitkan khabar angin bahawa Adams sememangnya disemadikan di situ.

Kemudian, sebuah batu nisan ditemui di kawasan berhampiran di mana ia mengandungi nama Jepun Adams, iaitu “Miura Anjin”. Baru-baru ini, ahli-ahli arkeologi di Universiti Tokyo memanfaatkan alatan analisa moden untuk menjalankan ujian dan mendapati lelaki yang ditemui itu meninggal dunia sekitar tahun 1590 hingga 1620 Masihi, iaitu tempoh yang tepat Adams meninggal dunia.

Profesor Richard Irving, salah seorang anggota Kelab William Adams yang berpangkalan di Tokyo memaklumkan kepada Telegraph bahawa penemuan tersebut “konsisten dengan ciri-ciri Adams yang telah pun diketahui, seperti jantinanya, asal-usul kelahirannya, serta usia dan tahun kematiannya.”

Keterujaan saintis semakin ketara apabila analisa utama yang mereka jalankan mendapati DNA rangka tersebut adalah milik seorang lelaki dari Eropah utara yang meninggal dunia pada usia antara 40 hingga 59 tahun.

Kini, pada ulang tahun ke-400 kematian Adams (1620 Masihi), pakar-pakar forensik baik di Jepun mahupun di Britain mengumumkan bahawa mereka telah pun berjaya mengidentifikasikan jasad tersebut sebagai Adams, kata sebuah artikel di The Telegraph.

KARYA YANG MENEKANKAN PETUALANGAN ADAMS

Walaupun novel Clavell yang berjudul ‘Shogun’ dianggap sebagai adaptasi terbaik kehidupan Adams di Jepun, ia bukanlah adaptasi yang pertama memandangkan William Dalton telah pun menghasilkan Will Adams, The First Englishman in Japan: A Romantic Biography pada tahun 1861.

Kemudian pada tahun 1932, Richard Blaker menerbitkan The Needlewatcher, sebuah karya fiksyen-sejarah yang sangat cermat dan berupaya menyah-mitoskan kehidupan Adams. Selanjutnya, beberapa adaptasi yang dianggap kurang berjaya dihasilkan sepanjang 1960an hingga 1970an, sebelum Christopher Nicole menerbitkan Lord of the Golden Fan pada tahun 1973, dua tahun sebelum Shogun dikeluarkan oleh Clavell.

Menurut Universiti Columbia, karya yang terakhir ini merupakan sebuah karya ‘pornografi ringan’ yang mendedahkan sisi gelap Adams. Di mana, beliau digambarkan sebagai seorang lelaki Inggeris yang tertekan dengan norma dan moral masyarakat pada waktu itu, seterusnya berpetualangan bagi mencari kebebasan seksual di Timur.

Bersama dengan pemerincian tentang 90 orang hamba yang kebanyakannya merupakan gadis yang “paras-paras cukup usia” (barley legal), karya ini dianggap sebagai sebuah fiksyen-sejarah yang dihasilkan dengan cermat.

TERJEMAHAN:

Ashley Cowie. (19 Mei 2020). Remains of Legendary Lost English Samurai Unearthed in Japan. Ancient Origins. https://www.ancient-origins.net/news-history-archaeology/english-samurai-0013732